C 494/37

P9_TA(2021)0098

Ευρωπαϊκή στρατηγική για τα δεδομένα

Ψήφισμα του Ευρωπαϊκού Κοινοβουλίου της 25ης Μαρτίου 2021 σχετικά με μια ευρωπαϊκή στρατηγική για τα δεδομένα (2020/2217(INI))

(2021/C 494/04)

Το Ευρωπαϊκό Κοινοβούλιο,

— έχοντας υπόψη το άρθρο 173 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο αφορά την ανταγωνιστικότητα της βιομηχανίας της ΕΕ και αναφέρεται, μεταξύ άλλων, σε δράσεις που αποσκοπούν στην καλύτερη αξιοποίηση του βιομηχανικού δυναμικού για καινοτομία και τεχνολογική ανάπτυξη,

— έχοντας υπόψη το άρθρο 114 ΣΛΕΕ,

— έχοντας υπόψη τα άρθρα 2 και 16 ΣΛΕΕ,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης («ο Χάρτης»),

— έχοντας υπόψη την ανακοίνωση προς την Επιτροπή, της 21ης Οκτωβρίου 2020, σχετικά με μια στρατηγική για το λογισμικό ανοιχτού κώδικα για την περίοδο 2020-2023 (C(2020)7149),

— έχοντας υπόψη την ανακοίνωση της Επιτροπής, της 19ης Φεβρουαρίου 2020, με τίτλο «Ευρωπαϊκή στρατηγική για τα δεδομένα» (COM(2020)0066) και την τελική έκθεση της ομάδας εμπειρογνωμόνων υψηλού επιπέδου για την ανταλλαγή δεδομένων μεταξύ επιχειρήσεων και κυβερνήσεων με τίτλο «Προς μια ευρωπαϊκή στρατηγική για την ανταλλαγή δεδομένων μεταξύ επιχειρήσεων και κυβερνήσεων για το δημόσιο συμφέρον»,

— έχοντας υπόψη την αρχική εκτίμηση επιπτώσεων της Επιτροπής, της 2ας Ιουλίου 2020, με τίτλο «Νομοθετικό πλαίσιο για τη διακυβέρνηση των κοινών ευρωπαϊκών χώρων δεδομένων»,

— έχοντας υπόψη την ανακοίνωση της Επιτροπής, της 17ης Απριλίου 2020, με τίτλο «Έγγραφο καθοδήγησης σχετικά με την προστασία δεδομένων στις εφαρμογές που στηρίζουν την καταπολέμηση της πανδημίας COVID-19» (1),

— έχοντας υπόψη τη σύσταση (ΕΕ) 2020/518 της Επιτροπής, της 8ης Απριλίου 2020, σχετικά με μια κοινή εργαλειοθήκη της Ένωσης για τη χρήση της τεχνολογίας και των δεδομένων με σκοπό την καταπολέμηση της κρίσης COVID-19 και την έξοδο από αυτή, ιδίως όσον αφορά εφαρμογές για φορητές συσκευές και τη χρήση ανωνυμοποιημένων δεδομένων κινητικότητας (2),

— έχοντας υπόψη την οδηγία (ΕΕ) 2019/1024 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τα ανοικτά δεδομένα και την περαιτέρω χρήση πληροφοριών του δημόσιου τομέα (3) (οδηγία για τα ανοικτά δεδομένα),

— έχοντας υπόψη την πρόταση της Επιτροπής, της 6ης Ιουνίου 2018, για τη θέσπιση του προγράμματος Ψηφιακή Ευρώπη για την περίοδο 2021-2027 (COM(2018)0434),

— έχοντας υπόψη την ανακοίνωση της Επιτροπής, της 25ης Απριλίου 2018, με τίτλο «Προς έναν κοινό ευρωπαϊκό χώρο δεδομένων» (COM(2018)0232) και το συνοδευτικό έγγραφο εργασίας των υπηρεσιών της Επιτροπής (SWD(2018)0125),

— έχοντας υπόψη τη σύσταση (ΕΕ) 2018/790 της Επιτροπής, της 25ης Απριλίου 2018, για την πρόσβαση στις επιστημονικές πληροφορίες και τη διαφύλαξή τους (4),

— έχοντας υπόψη την ανακοίνωση της Επιτροπής, της 10ης Μαΐου 2017, με τίτλο «Ενδιάμεση επανεξέταση της εφαρμογής της στρατηγικής για την ψηφιακή ενιαία αγορά: Μια συνδεδεμένη ψηφιακή αγορά για όλους» (COM(2017)0228) και το συνοδευτικό έγγραφο εργασίας των υπηρεσιών της Επιτροπής (SWD(2017)0155),

— έχοντας υπόψη την ανακοίνωση της Επιτροπής, της 10ης Ιανουαρίου 2017, με τίτλο «Οικοδόμηση μιας ευρωπαϊκής οικονομίας δεδομένων» (COM(2017)0009) και το συνοδευτικό έγγραφο εργασίας των υπηρεσιών της Επιτροπής (SWD(2017)0002),

— έχοντας υπόψη την ανακοίνωση της Επιτροπής, της 14ης Σεπτεμβρίου 2016, με τίτλο «Συνδεσιμότητα για ανταγωνιστική ψηφιακή ενιαία αγορά — Προς μια ευρωπαϊκή κοινωνία των Gigabit» (COM(2016)0587) και το συνοδευτικό έγγραφο εργασίας των υπηρεσιών της Επιτροπής (SWD(2016)0300),

— έχοντας υπόψη την ανακοίνωση της Επιτροπής, της 19ης Απριλίου 2016, με τίτλο «Ψηφιοποίηση της ευρωπαϊκής βιομηχανίας: Τα πλήρη οφέλη από την ψηφιακή ενιαία αγορά» (COM(2016)0180) και το συνοδευτικό έγγραφο εργασίας των υπηρεσιών της Επιτροπής (SWD(2016)0110),

— έχοντας υπόψη την ανακοίνωση της Επιτροπής, της 19ης Απριλίου 2016, με τίτλο «Ευρωπαϊκή πρωτοβουλία για το υπολογιστικό νέφος — Ανάπτυξη μιας ανταγωνιστικής οικονομίας δεδομένων και γνώσης στην Ευρώπη» (COM(2016)0178) και τα συνοδευτικά έγγραφα εργασίας των υπηρεσιών της Επιτροπής (SWD(2016)0106) και (SWD(2016)0107),

— έχοντας υπόψη τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (5) (ΓΚΠΔ),

— έχοντας υπόψη τον κανονισμό (ΕΕ) 2018/1807 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με ένα πλαίσιο για την ελεύθερη ροή των δεδομένων μη προσωπικού χαρακτήρα στην Ευρωπαϊκή Ένωση (6),

— έχοντας υπόψη την οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (7) (οδηγία για την επιβολή του νόμου),

— έχοντας υπόψη την ανακοίνωση της Επιτροπής, της 6ης Μαΐου 2015, με τίτλο «Στρατηγική για την ψηφιακή ενιαία αγορά της Ευρώπης» (COM(2015)0192) και το συνοδευτικό έγγραφο εργασίας των υπηρεσιών της Επιτροπής (SWD(2015)0100),

— έχοντας υπόψη την ανακοίνωση της Επιτροπής, της 2ας Ιουλίου 2014, με τίτλο «Προς μια ακμάζουσα οικονομία βασιζόμενη στα δεδομένα» (COM(2014)0442) και το συνοδευτικό έγγραφο εργασίας των υπηρεσιών της Επιτροπής (SWD(2014)0214),

— έχοντας υπόψη την οδηγία 2010/40/ΕΕ του Ευρωπαϊκού Κοινοβουλίου και του Συμβουλίου, της 7ης Ιουλίου 2010, περί πλαισίου ανάπτυξης των Συστημάτων Ευφυών Μεταφορών στον τομέα των οδικών μεταφορών και των διεπαφών με άλλους τρόπους μεταφοράς (8) («οδηγία ITS») και τις συναφείς κατ’ εξουσιοδότηση πράξεις,

— έχοντας υπόψη την οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (9),

— έχοντας υπόψη τον κοινό ευρωπαϊκό χάρτη πορείας για την άρση των μέτρων ανάσχεσης της νόσου COVID-19, της 15ης Απριλίου 2020,

— έχοντας υπόψη την κοινή δήλωση των κρατών μελών για την ανάπτυξη του υπολογιστικού νέφους επόμενης γενιάς για τις επιχειρήσεις και τον δημόσιο τομέα στην ΕΕ, της 15ης Οκτωβρίου 2020,

— έχοντας υπόψη τα συμπεράσματα του Συμβουλίου, της 9ης Ιουνίου 2020, σχετικά με τη διαμόρφωση του ψηφιακού μέλλοντος της Ευρώπης (10),

— έχοντας υπόψη τα συμπεράσματα του Συμβουλίου, της 7ης Ιουνίου 2019, σχετικά με το μέλλον μιας Ευρώπης με υψηλό βαθμό ψηφιοποίησης μετά το 2020: Τόνωση της ψηφιακής και οικονομικής ανταγωνιστικότητας σε ολόκληρη την Ένωση και της ψηφιακής συνοχής,

— έχοντας υπόψη την απόφαση του Δικαστηρίου της Ευρωπαϊκής Ένωσης, της 16ης Ιουλίου 2020, στην υπόθεση C-311/18 (Schrems II),

— έχοντας υπόψη το ψήφισμά του, της 17ης Απριλίου 2020, σχετικά με τη συντονισμένη δράση της ΕΕ για την καταπολέμηση της πανδημίας COVID-19 και των συνεπειών της (11),

— έχοντας υπόψη το ψήφισμά του, της 12ης Φεβρουαρίου 2019, σχετικά με μια ολοκληρωμένη ευρωπαϊκή βιομηχανική πολιτική για την τεχνητή νοημοσύνη και τη ρομποτική (12),

— έχοντας υπόψη το ψήφισμά του, της 1ης Ιουνίου 2017, σχετικά με την ψηφιοποίηση της ευρωπαϊκής βιομηχανίας (13),

— έχοντας υπόψη το ψήφισμά του, της 10ης Μαρτίου 2016, με τίτλο «Προς μια ακμάζουσα οικονομία βασιζόμενη στα δεδομένα» (14),

— έχοντας υπόψη το ψήφισμά του, της 13ης Μαρτίου 2018, σχετικά με μια ευρωπαϊκή στρατηγική για τα συνεργατικά ευφυή συστήματα μεταφορών (15),

— έχοντας υπόψη του ψήφισμά του, της 15ης Ιανουαρίου 2019, σχετικά με την αυτόνομη οδήγηση στις ευρωπαϊκές μεταφορές (16),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την ανακοίνωση της Επιτροπής με τίτλο «Οικοδόμηση μιας ευρωπαϊκής οικονομίας δεδομένων» (17),

— έχοντας υπόψη τα ευρήματα του ετήσιου Δείκτη Ψηφιακής Οικονομίας και Κοινωνίας του 2020, της 11ης Ιουνίου 2020,

— έχοντας υπόψη την έκθεση του Οργανισμού Οικονομικής Συνεργασίας και Ανάπτυξης (ΟΟΣΑ), της 5ης Ιουνίου 2020, με τίτλο «Building back better: a sustainable, resilient recovery after COVID-19» (Καλύτερη ανοικοδόμηση: μια βιώσιμη και ανθεκτική ανάκαμψη μετά την πανδημία COVID-19),

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Εσωτερικής Αγοράς και Προστασίας των Καταναλωτών, της Επιτροπής Μεταφορών και Τουρισμού, της Επιτροπή Νομικών Θεμάτων, της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων, της Επιτροπής Γεωργίας και Ανάπτυξης της Υπαίθρου και της Επιτροπής Πολιτισμού και Παιδείας,

— έχοντας υπόψη την έκθεση της Επιτροπής Βιομηχανίας, Έρευνας και Ενέργειας (A9-0027/2021),

Α. λαμβάνοντας υπόψη ότι η ψηφιοποίηση συνεχίζει να μεταμορφώνει την οικονομία, την κοινωνία και την καθημερινή ζωή των πολιτών και ότι τα δεδομένα, τα οποία διπλασιάζονται κάθε 18 μήνες, βρίσκονται στο επίκεντρο αυτού του μετασχηματισμού· λαμβάνοντας υπόψη ότι ο όγκος των δεδομένων που αποθηκεύονται παγκοσμίως αναμένεται να αυξηθεί από 33 zettabytes (ZB) το 2018 σε 175 ZB το 2025 (18)· λαμβάνοντας υπόψη ότι αυτές οι διαδικασίες μόνο θα επιταχύνονται στο μέλλον·

Β. λαμβάνοντας υπόψη ότι η ψηφιοποίηση δεν αποτελεί μόνο οικονομική ευκαιρία, αλλά έχει επίσης σημασία για την ασφάλεια, τη γεωπολιτική ανθεκτικότητα και τη στρατηγική αυτονομία της Ένωσης·

Γ. λαμβάνοντας υπόψη ότι η ΕΕ απαιτεί τη διαθεσιμότητα διαλειτουργικής, ευέλικτης, κλιμακώσιμης και αξιόπιστης αρχιτεκτονικής πληροφορικής, η οποία να είναι ικανή να στηρίζει τις πιο καινοτόμες εφαρμογές· λαμβάνοντας υπόψη ότι η τεχνητή νοημοσύνη (ΤΝ) αποτελεί μια από τις στρατηγικές τεχνολογίες του 21ου αιώνα, τόσο σε παγκόσμιο όσο και σε ευρωπαϊκό επίπεδο (19)· λαμβάνοντας υπόψη ότι απαιτούνται επίσης κατάλληλες υποδομές στην ΕΕ, και ιδίως υλισμικό υψηλής απόδοσης για τη λειτουργία εφαρμογών και την αποθήκευση δεδομένων·

Δ. λαμβάνοντας υπόψη ότι τα δεδομένα αποτελούν βασικό πόρο για βιώσιμη οικονομική ανάκαμψη, ανάπτυξη και δημιουργία ποιοτικών θέσεων εργασίας· λαμβάνοντας υπόψη ότι οι τεχνολογίες που βασίζονται στα δεδομένα θα μπορούσαν να αποτελέσουν ευκαιρία για τη μείωση της έκθεσης του ανθρώπου σε επιβλαβείς και επικίνδυνες συνθήκες εργασίας και για την προώθηση της κοινωνικής προόδου, και θα μπορούσαν να διαδραματίσουν καίριο ρόλο στη μετάβαση σε πράσινες και κλιματικά ουδέτερες κοινωνίες και στην ενίσχυση της παγκόσμιας ανταγωνιστικότητας της Ευρώπης και των επιχειρήσεών της·

Ε. λαμβάνοντας υπόψη ότι η ευρωπαϊκή στρατηγική για τα δεδομένα θα πρέπει να συνάδει με τις στρατηγικές για τις ΜΜΕ και τη βιομηχανία, δεδομένου ότι θα είναι καθοριστικής σημασίας, μεταξύ άλλων, για την επίτευξη των στόχων της βιομηχανικής πολιτικής και θα είναι επωφελής για τις ευρωπαϊκές επιχειρήσεις, συμπεριλαμβανομένων των ΜΜΕ, βοηθώντας τις να ανταπεξέλθουν επιτυχώς στην ψηφιακή μετάβαση· λαμβάνοντας υπόψη ότι εξακολουθεί να υπάρχει χάσμα μεταξύ μεγάλων επιχειρήσεων και ΜΜΕ στις προηγμένες ψηφιακές τεχνολογίες· λαμβάνοντας υπόψη ότι η παροχή κινήτρων για τη χρήση δεδομένων και η αύξηση της προσβασιμότητας και διαθεσιμότητας των δεδομένων, σε συνδυασμό με την ενισχυμένη ασφάλεια δικαίου, μπορεί να προσφέρει ανταγωνιστικό πλεονέκτημα στις πολύ μικρές επιχειρήσεις, τις ΜΜΕ και τις νεοφυείς επιχειρήσεις, ώστε να έχουν τη δυνατότητα να αποκομίσουν τα οφέλη της ψηφιακής μετάβασης·

ΣΤ. λαμβάνοντας υπόψη ότι τα δεδομένα που παράγονται από τον δημόσιο τομέα και τους φορείς διακυβέρνησης σε εθνικό και τοπικό επίπεδο αποτελούν πόρο που μπορεί να λειτουργήσει ως ισχυρός μηχανισμός προώθησης της οικονομικής ανάπτυξης και δημιουργίας νέων θέσεων εργασίας που μπορεί να αξιοποιηθεί για την ανάπτυξη συστημάτων τεχνητής νοημοσύνης και αναλύσεων δεδομένων, ώστε να συμβάλλει σε μια ισχυρότερη, πιο ανταγωνιστική και πιο διασυνδεδεμένη βιομηχανία·

Ζ. λαμβάνοντας υπόψη ότι υπάρχουν διάφορες πρωτοβουλίες για την ενθάρρυνση της συμμετοχής των γυναικών και της πολυμορφίας στις ΤΠΕ· λαμβάνοντας υπόψη ότι το χάσμα μεταξύ των φύλων εξακολουθεί να υφίσταται σε όλους τους τομείς ψηφιακής τεχνολογίας, με την ΤΝ και την κυβερνοασφάλεια να είναι μεταξύ των τομέων με τα μεγαλύτερα χάσματα· λαμβάνοντας υπόψη ότι αυτό το χάσμα μεταξύ των φύλων έχει απτό αντίκτυπο στην ανάπτυξη της ΤΝ, η οποία έχει σχεδιαστεί κυρίως από άνδρες, διαιωνίζοντας με τον τρόπο αυτό και διευρύνοντας τα στερεότυπα και τις προκαταλήψεις·

Η. λαμβάνοντας υπόψη ότι, στην ανακοίνωσή της σχετικά με μια ευρωπαϊκή στρατηγική για τα δεδομένα, η Επιτροπή διευκρινίζει ότι το περιβαλλοντικό αποτύπωμα των ΤΠΕ εκτιμάται ότι αντιπροσωπεύει ποσοστό μεταξύ 5 % και 9 % της παγκόσμιας χρήσης ηλεκτρικής ενέργειας και άνω του 2 % των παγκόσμιων εκπομπών αερίων του θερμοκηπίου· λαμβάνοντας υπόψη ότι ο ψηφιακός τομέας έχει σημαντικές δυνατότητες να συμβάλει στη μείωση των παγκόσμιων εκπομπών διοξειδίου του άνθρακα· λαμβάνοντας υπόψη ότι, σύμφωνα με μελέτη του Κοινού Κέντρου Ερευνών της Επιτροπής σχετικά με την ΤΝ, του 2018, τα κέντρα δεδομένων και η μεταφορά δεδομένων θα μπορούσαν να αντιπροσωπεύουν ποσοστό μεταξύ 3 % και 4 % της συνολικής κατανάλωσης ηλεκτρικής ενέργειας της Ένωσης· λαμβάνοντας υπόψη ότι η Επιτροπή αναμένει αύξηση 28 % στην κατανάλωση των κέντρων δεδομένων από το 2018 έως το 2030 (20)· λαμβάνοντας υπόψη ότι ήδη το 47 % των εκπομπών αερίων του θερμοκηπίου από ψηφιακές εφαρμογές οφείλονται σε εξοπλισμό των καταναλωτών, όπως υπολογιστές, smartphone, tablet και άλλα συνδεδεμένα αντικείμενα· λαμβάνοντας υπόψη ότι είναι απαραίτητο να ελαχιστοποιηθεί το οικολογικό αποτύπωμα της ψηφιακής τεχνολογίας, και ιδίως ο όγκος των ηλεκτρικών και ηλεκτρονικών αποβλήτων·

Θ. λαμβάνοντας υπόψη ότι η Ένωση πρέπει να αναλάβει επείγουσα δράση για να αποκομίσει τα οφέλη των δεδομένων οικοδομώντας μια ανταγωνιστική, φιλική προς την καινοτομία, δεοντολογικά βιώσιμη, ανθρωποκεντρική, αξιόπιστη και ασφαλή κοινωνία και οικονομία δεδομένων που θα σέβεται τα ανθρώπινα δικαιώματα, τα θεμελιώδη και εργασιακά δικαιώματα, τη δημοκρατία και το κράτος δικαίου, και έχει στόχο να αναπτύξει μια νέα, ανοιχτή και ολοκληρωμένη οικονομία της γνώσης, σε συνεργασία με το εκπαιδευτικό σύστημα και τις πολιτιστικές επιχειρήσεις, η οποία θα διασφαλίζει το δικαίωμα στην ποιοτική εκπαίδευση και την επιχειρηματικότητα, ιδίως μεταξύ των νέων γενεών, και προωθεί την κοινωνική καινοτομία και νέα επιχειρηματικά μοντέλα· λαμβάνοντας υπόψη ότι οι επενδύσεις στις ικανότητες που σχετίζονται με το υπολογιστικό νέφος και τα μαζικά δεδομένα μπορούν να βοηθήσουν τις εταιρείες που δεν έχουν ακόμη ενσωματώσει την τεχνολογία να αλλάξουν τις δραστηριότητές τους· λαμβάνοντας επίσης υπόψη ότι οι εταιρείες που θεωρείται ότι βρίσκονται στην πρώτη γραμμή της τεχνολογίας πρέπει να παραμένουν συνεχώς ενημερωμένες σχετικά με τις πρόσφατες καινοτομίες προκειμένου να μη χάσουν το ανταγωνιστικό τους πλεονέκτημα·

Ι. λαμβάνοντας υπόψη ότι οι αγορές υπολογιστικού νέφους (δηλ. οι υποδομές, οι πλατφόρμες και το λογισμικό ως υπηρεσία — IaaS, PaaS και SaaS) χαρακτηρίζονται από υψηλό βαθμό συγκέντρωσης της αγοράς, γεγονός που μπορεί να δημιουργήσουν ανταγωνιστικό μειονέκτημα για τις νεοφυείς επιχειρήσεις, τις ΜΜΕ και άλλους ευρωπαϊκούς παράγοντες στην οικονομία των δεδομένων· λαμβάνοντας υπόψη ότι η Επιτροπή θα πρέπει να διασφαλίσει ανταγωνιστικές αγορές μέσω της διαλειτουργικότητας, της φορητότητας και των ανοιχτών υποδομών, και να συνεχίσει να επαγρυπνεί για τυχόν καταχρήσεις ισχύος στην αγορά από κυρίαρχους παράγοντες·

ΙΑ. λαμβάνοντας υπόψη ότι το σύστημα γεωσκόπησης της ΕΕ — Copernicus — θα πρέπει να αποτελεί παράδειγμα όσον αφορά τα κοινωνικοοικονομικά οφέλη που μπορεί να επιφέρει η ελεύθερη και ανοικτή διάθεση μεγάλων ποσοτήτων δεδομένων για τους πολίτες και τις επιχειρήσεις της ΕΕ·

ΙΒ. λαμβάνοντας υπόψη ότι όλες οι χρήσεις των δεδομένων προσωπικού χαρακτήρα ή/και των μικτών επιχειρηματικών δεδομένων θα πρέπει να συνάδουν με τον ΓΚΠΔ και την οδηγία για την προστασία της ιδιωτικής ζωής στις ηλεκτρονικές επικοινωνίες· λαμβάνοντας υπόψη ότι, σύμφωνα με το Ευρωβαρόμετρο, το 46 % των Ευρωπαίων θα ήθελαν να αναλάβουν έναν πιο ενεργό ρόλο στον έλεγχο της χρήσης των δεδομένων προσωπικού χαρακτήρα τους, συμπεριλαμβανομένων όσον αφορούν την υγεία, την κατανάλωση ενέργειας και τις αγοραστικές τους συνήθειες·

ΙΓ. λαμβάνοντας υπόψη ότι το άρθρο 8 παράγραφος 1 του Χάρτη και το άρθρο 16 παράγραφος 1 ΣΛΕΕ ορίζουν ότι κάθε πρόσωπο έχει δικαίωμα στην προστασία των δεδομένων προσωπικού χαρακτήρα που το αφορούν·

ΙΔ. λαμβάνοντας υπόψη ότι ο Χάρτης ορίζει επίσης ότι κάθε πρόσωπο έχει δικαίωμα στην ελευθερία έκφρασης, συμπεριλαμβανομένων της ελευθερίας γνώμης και της ελευθερίας λήψης ή μετάδοσης πληροφοριών και ιδεών, χωρίς την ανάμειξη δημοσίων αρχών και αδιακρίτως συνόρων·

ΙΕ. λαμβάνοντας υπόψη ότι η επεξεργασία δεδομένων των εργαζομένων γίνεται ολοένα και πιο περίπλοκη· λαμβάνοντας υπόψη ότι σε ολοένα και μεγαλύτερο αριθμό περιπτώσεων, οι εργαζόμενοι διαδρούν με τεχνολογίες, εφαρμογές, λογισμικό, συσκευές εντοπισμού, μέσα κοινωνικής δικτύωσης ή συσκευές επί οχημάτων που παρακολουθούν την υγεία τους, βιοϊατρικά δεδομένα, τις επικοινωνίες και διαδράσεις τους, καθώς και το επίπεδο δέσμευσης και συγκέντρωσής τους ή τις συμπεριφορές τους· λαμβάνοντας υπόψη ότι οι εργαζόμενοι και οι συνδικαλιστικές οργανώσεις θα πρέπει να συμμετέχουν περισσότερο στον σχεδιασμό της εν λόγω επεξεργασίας δεδομένων· λαμβάνοντας υπόψη ότι μόνο το άρθρο 88 του ΓΚΠΔ είναι αφιερωμένο στην απασχόληση·

ΙΣΤ. λαμβάνοντας υπόψη ότι οι πρωτοβουλίες ανταλλαγής δεδομένων μεταξύ επιχειρήσεων (B2B) και μεταξύ επιχειρήσεων και κυβερνήσεων (B2G) μπορούν να συμβάλουν στην αντιμετώπιση των κοινωνικών και περιβαλλοντικών προκλήσεων· λαμβάνοντας υπόψη ότι τα κίνητρα για την ανταλλαγή δεδομένων μπορεί να περιλαμβάνουν, μεταξύ άλλων, δίκαιη αποζημίωση, ανταλλαγή βέλτιστων πρακτικών και προγράμματα δημόσιας αναγνώρισης·

ΙΖ. λαμβάνοντας υπόψη ότι θα πρέπει να επιδιωχθεί η ορθή επιβολή, ιδίως όσον αφορά τον περιορισμό του σκοπού και τις πτυχές της ελαχιστοποίησης των δεδομένων· λαμβάνοντας υπόψη ότι η προστασία της ιδιωτικότητας θα πρέπει να παραμείνει προτεραιότητα· λαμβάνοντας υπόψη ότι υπάρχουν δεδομένα μη προσωπικού χαρακτήρα και δεδομένα του δημόσιου τομέα αντίστοιχα που συνάδουν με τον κανονισμό (ΕΕ) 2018/1807 για την ελεύθερη ροή των δεδομένων μη προσωπικού χαρακτήρα και την οδηγία περί ανοιχτών δεδομένων αντίστοιχα·

ΙΗ. λαμβάνοντας υπόψη ότι η υγεία είναι ιδιαίτερα ευαίσθητος τομέας για την επεξεργασία δεδομένων προσωπικού χαρακτήρα και ότι καμία προσωπική πληροφορία σχετικά με την υγεία των ασθενών δεν θα πρέπει να κοινοποιείται χωρίς την πλήρη και εν επιγνώσει συναίνεσή τους· λαμβάνοντας υπόψη ότι είναι ιδιαίτερα σημαντικό στον τομέα της υγείας να διασφαλίζεται υψηλό επίπεδο προστασίας των δικαιωμάτων των ατόμων και να τηρούνται οι αρχές του περιορισμού και της ελαχιστοποίησης των δεδομένων·

ΙΘ. λαμβάνοντας υπόψη ότι η κοινή ευρωπαϊκή στρατηγική για τα δεδομένα θα πρέπει να αποφέρει οφέλη για τον ευρωπαϊκό τομέα μεταφορών και τουρισμού και να συμβάλει στη μετάβαση προς ένα ασφαλές, βιώσιμο και αποδοτικό σύστημα μεταφορών, και παράλληλα να διασφαλίζει επαρκή διαλειτουργικότητα με άλλους τομείς·

Κ. λαμβάνοντας υπόψη ότι η ανταλλαγή δεδομένων στον τομέα των μεταφορών έχει ως στόχο να βελτιωθεί η διαχείριση της κυκλοφορίας και, συνεπώς, η ασφάλεια, η βιωσιμότητα, η ελαχιστοποίηση των δεδομένων, και η αποδοτικότητα τόσο των επιβατικών όσο και των εμπορευματικών μεταφορών·

ΚΑ. λαμβάνοντας υπόψη ότι η Ένωση έχει ήδη ξεκινήσει να λαμβάνει μέτρα για να ρυθμίσει τον τρόπο με τον οποίο θα πρέπει να χρησιμοποιούνται και να αποθηκεύονται τα δεδομένα στον τομέα των μεταφορών, μεταξύ άλλων με τον κανονισμό (ΕΕ) 2020/1056 για τις ηλεκτρονικές πληροφορίες σχετικά με τις εμπορευματικές μεταφορές (21), την οδηγία (ΕΕ) 2019/1936 για τη διαχείριση της ασφάλειας των οδικών υποδομών (22), τον κανονισμό (ΕΕ) 2019/1239 για τη θέσπιση ευρωπαϊκού περιβάλλοντος ναυτιλιακής ενιαίας θυρίδας (23), και την πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) 2015/757, ώστε να ληφθεί δεόντως υπόψη το παγκόσμιο σύστημα συλλογής δεδομένων για την κατανάλωση μαζούτ από πλοία (COM(2019)0038)·

ΚΒ. λαμβάνοντας υπόψη ότι η Ένωση θα πρέπει να είναι ενεργός παγκόσμιος παράγοντας στη θέσπιση κανόνων και προτύπων με βάση τις αξίες της·

ΚΓ. λαμβάνοντας υπόψη ότι τουλάχιστον το 20 % της χρηματοδότησης στο πλαίσιο του Μηχανισμού Ανάκαμψης και Ανθεκτικότητας θα διατεθεί για ψηφιακές υποδομές και ικανότητες, γεγονός που θα δώσει ώθηση στην ψηφιακή μετάβαση της Ένωσης και, ως εκ τούτου, θα στηρίξει την οικονομία των δεδομένων·

Γενικά

1. εκφράζει την ικανοποίησή του για την ανακοίνωση της Επιτροπής σχετικά με μια ευρωπαϊκή στρατηγική για τα δεδομένα· πιστεύει ότι η στρατηγική θα αποτελέσει προϋπόθεση για τη βιωσιμότητα των ευρωπαϊκών επιχειρήσεων και την παγκόσμια ανταγωνιστικότητά τους, καθώς και για την πρόοδο των πανεπιστημίων, των ερευνητικών κέντρων και της εκκολαπτόμενης ΤΝ, και θα αποτελέσει ένα κρίσιμο βήμα για την οικοδόμηση μιας κοινωνίας δεδομένων με βάση τα δικαιώματα και τις αξίες της ΕΕ, καθώς και για τον καθορισμό των προϋποθέσεων και την εδραίωση του ηγετικού ρόλου της Ένωσης στην οικονομία δεδομένων, η οποία θα οδηγήσει σε καλύτερες υπηρεσίες, βιώσιμη ανάπτυξη και ποιοτικές θέσεις εργασίας· θεωρεί ότι η διασφάλιση της εμπιστοσύνης στις ψηφιακές υπηρεσίες και στα ασφαλή έξυπνα προϊόντα είναι θεμελιώδους σημασίας για να αναπτυχθεί και να ανθίσει η ψηφιακή ενιαία αγορά, και θα πρέπει να βρίσκεται στον πυρήνα τόσο της δημόσιας πολιτικής όσο και των επιχειρηματικών μοντέλων·

2. σημειώνει ότι η κρίση COVID-19 ανέδειξε τον ρόλο και την ανάγκη για υψηλής ποιότητας βάσεις δεδομένων σε πραγματικό χρόνο, πληροφορίες και ανταλλαγή δεδομένων, καθώς και ελλείψεις στην υποδομή και τη διαλειτουργικότητα των λύσεων σε όλα τα κράτη μέλη· τονίζει τον αντίκτυπο του ψηφιακού μετασχηματισμού και της διαθεσιμότητας ενός ευρέος φάσματος τεχνολογιών στην οικονομία και την κοινωνία της Ένωσης· χαιρετίζει τη δέσμευση για τη δημιουργία τομεακών χώρων δεδομένων· θεωρεί ότι είναι ζωτικής σημασίας να επιταχυνθεί η δημιουργία ενός κοινού ευρωπαϊκού χώρου δεδομένων για την υγεία, μεταξύ άλλων πρωτοβουλιών·

3. υπογραμμίζει ότι η μελλοντική νομοθεσία για τα δεδομένα πρέπει να σχεδιαστεί έτσι ώστε να διευκολύνει την τεχνολογική ανάπτυξη, την καινοτομία, την πρόσβαση στα δεδομένα, τη διαλειτουργικότητα και τη διασυνοριακή φορητότητα των δεδομένων· ζητεί, στο πλαίσιο αυτό, από την Επιτροπή να διενεργήσει αξιολόγηση και χαρτογράφηση της ισχύουσας νομοθεσίας προκειμένου να εκτιμήσει ποιες προσαρμογές και πρόσθετες απαιτήσεις χρειάζονται για τη στήριξη της κοινωνίας και της οικονομίας των δεδομένων και τη διασφάλιση θεμιτού ανταγωνισμού και νομικής σαφήνειας για όλους τους σχετικούς παράγοντες· καλεί την Ένωση να πρωτοστατήσει στη δημιουργία ενός διεθνούς πλαισίου για τα δεδομένα, τηρώντας παράλληλα τους διεθνείς κανόνες·

4. ζητεί να διενεργούνται εκ των προτέρων εκτιμήσεις επιπτώσεων από την Επιτροπή σχετικά με το κατά πόσον η βασιζόμενη στα δεδομένα ψηφιακή οικονομία απαιτεί οποιεσδήποτε αλλαγές ή προσαρμογές στο ισχύον νομικό πλαίσιο για τα δικαιώματα διανοητικής ιδιοκτησίας (ΔΔΙ), προκειμένου να προωθηθεί η καινοτομία και η υιοθέτηση νέων ψηφιακών τεχνολογιών· χαιρετίζει την πρόθεση της Επιτροπής να αναθεωρήσει την οδηγία για τις βάσεις δεδομένων ( 24 ) και να αποσαφηνίσει την εφαρμογή της οδηγίας (ΕΕ) 2016/943 για το εμπορικό απόρρητο ( 25 )

5. πιστεύει ότι η ελεύθερη ροή δεδομένων στην Ένωση πρέπει να παραμείνει η θεμελιώδης αρχή και υπογραμμίζει τον ζωτικό ρόλο της στην αξιοποίηση του πλήρους δυναμικού της οικονομίας δεδομένων· επισημαίνει ότι η σημαντική αύξηση της ποσότητας των διαθέσιμων δεδομένων, κυρίως ως αποτέλεσμα έξυπνων συνδεδεμένων αντικειμένων και της ευρύτερης πρόσβασης και χρήσης δεδομένων θα μπορούσαν να επιφέρουν προκλήσεις σχετικά με την ποιότητα των δεδομένων, τις προκαταλήψεις, την προστασία και την ασφάλεια ή αθέμιτες εμπορικές συνθήκες που θα πρέπει να αντιμετωπιστούν· πιστεύει ότι η επίτευξη των στόχων της στρατηγικής για τα δεδομένα δεν θα πρέπει να προκαλέσει αδικαιολόγητες στρεβλώσεις των ανταγωνιστικών αγορών εντός της Ένωσης·

6. υπενθυμίζει ότι η επεξεργασία δεδομένων προσωπικού χαρακτήρα, συμπεριλαμβανομένης της διαβίβασής τους, πρέπει πάντα να συμμορφώνεται με το κεκτημένο της Ένωσης στον τομέα της προστασίας των δεδομένων, και ότι οποιαδήποτε μελλοντική τομεακή ή κατάλληλη για τον επιδιωκόμενο σκοπό νομοθετική πράξη πρέπει να το σέβεται·

7. υπενθυμίζει ότι οποιεσδήποτε μελλοντικές προτάσεις που εμπεριέχουν την επεξεργασία δεδομένων προσωπικού χαρακτήρα υπόκεινται στην εποπτεία των αρχών προστασίας των δεδομένων, σύμφωνα με τον ΓΚΠΔ, προκειμένου να διασφαλιστεί ότι η καινοτομία λαμβάνει επίσης υπόψη τον αντίκτυπο στα δικαιώματα των πολιτών· ζητεί οι πράξεις να βασίζονται στην ισχύουσα νομοθεσία και να ευθυγραμμίζονται με αυτήν, και ιδίως με τον ΓΚΠΔ·

8. επισημαίνει ότι οι ισχύουσες οδηγίες, όπως η οδηγία ITS, δεν θα πρέπει να αποδυναμωθούν από μια γενική δέσμη κανόνων και ότι η διευκόλυνση ενός περιβάλλοντος ανταλλαγής δεδομένων θα έχει καίρια σημασία για την ΕΕ τα προσεχή έτη· καλεί την Επιτροπή συμπεριλάβει την ανταλλαγή δεδομένων, ιδίως στο πεδίο των συστημάτων έκδοσης εισιτηρίων και κρατήσεων, στην επικείμενη αναθεώρηση της οδηγίας ITS·

Αξίες και αρχές

9. πιστεύει ότι η Ένωση πρέπει να καταβάλει προσπάθειες για την πανευρωπαϊκή διακυβέρνηση των δεδομένων και για μια ανθρωποκεντρική κοινωνία και οικονομία που θα βασίζεται στις αξίες της Ένωσης όσον αφορά την ιδιωτικότητα, τη διαφάνεια και τον σεβασμό των θεμελιωδών δικαιωμάτων και ελευθεριών, δίνοντας στους πολίτες της τη δυνατότητα να λαμβάνουν ουσιαστικές αποφάσεις σχετικά με τα δεδομένα που παράγονται από αυτούς ή σχετίζονται με αυτούς·

10. τονίζει ότι θα πρέπει τα άτομα να έχουν πλήρη έλεγχο των δεδομένων τους και να λαμβάνουν περαιτέρω βοήθεια για την επιβολή της προστασίας των δεδομένων τους και των δικαιωμάτων ιδιωτικότητάς τους όσον αφορά τα δεδομένα που παράγουν· υπογραμμίζει το δικαίωμα στη φορητότητα των δεδομένων, καθώς και τα δικαιώματα του υποκειμένου των δεδομένων που προβλέπονται στον ΓΚΠΔ όσον αφορά την πρόσβαση, τη διόρθωση και τη διαγραφή· αναμένει μελλοντικές προτάσεις οι οποίες θα στηρίζουν την απόλαυση και την ουσιώδη άσκηση των δικαιωμάτων αυτών· τονίζει ότι, σύμφωνα με την αρχή του ΓΚΠΔ για τον περιορισμό του σκοπού, πρέπει η ελεύθερη ανταλλαγή δεδομένων να περιορίζεται σε δεδομένα μη προσωπικού χαρακτήρα, όπως βιομηχανικά ή εμπορικά δεδομένα, ή σε δεδομένα προσωπικού χαρακτήρα που έχουν υποστεί ασφαλή, αποτελεσματική και μη αναστρέψιμη ανωνυμοποίηση, μεταξύ άλλων στην περίπτωση συνόλων μεικτών δεδομένων· τονίζει ότι πρέπει να αποκλειστεί οποιαδήποτε κατάχρηση δεδομένων, μεταξύ άλλων μέσω μαζικής παρακολούθησης·

11. σημειώνει ότι μια καλά δομημένη κοινωνία και οικονομία δεδομένων θα πρέπει να σχεδιαστεί έτσι ώστε να ωφελεί όλους τους καταναλωτές, τους εργαζομένους, τους επιχειρηματίες, τις νεοφυείς επιχειρήσεις και τις ΜΜΕ, καθώς και τους ερευνητές και τις τοπικές κοινότητες, θα πρέπει να σέβεται τα εργασιακά δικαιώματα, να δημιουργεί ποιοτική απασχόληση χωρίς να υποβαθμίζει τις συνθήκες εργασίας, και να βελτιώνει την ποιότητα ζωής των πολιτών της ΕΕ, και θα πρέπει να μειώσει τα υφιστάμενα ψηφιακά κενά χωρίς να δημιουργήσει νέα, ιδίως για τις ευάλωτες ομάδες και όσους βρίσκονται σε μειονεκτική θέση όσον αφορά τις ικανότητες και την πρόσβαση σε ψηφιακά εργαλεία·

12. ζητεί από την Επιτροπή να ενισχύσει τη θέση των καταναλωτών, δίνοντας ιδιαίτερη προσοχή σε ορισμένες ομάδες καταναλωτών που θεωρούνται ευάλωτες· πιστεύει ότι τα βιομηχανικά δεδομένα και τα δεδομένα των πολιτών θα μπορούσαν να συμβάλουν στην ανάπτυξη καινοτόμων ψηφιακών και βιώσιμων λύσεων για προϊόντα και υπηρεσίες που θα ωφελήσουν τους Ευρωπαίους καταναλωτές·

13. τονίζει ότι ο αυξανόμενος όγκος, η ανάπτυξη, η ανταλλαγή, η αποθήκευση και η επεξεργασία βιομηχανικών και δημόσιων δεδομένων στην Ένωση αποτελούν πηγή βιώσιμης ανάπτυξης και καινοτομίας που θα πρέπει να αξιοποιηθεί, σε συμμόρφωση με τους νόμους της Ένωσης και των κρατών μελών, όπως οι νόμοι για την προστασία των δεδομένων, τον ανταγωνισμό και τα ΔΔΙ· σημειώνει ότι τη αξία των δεδομένων αναγνωρίζεται ολοένα και περισσότερο από την αγορά· πιστεύει ότι η οικονομική ανάπτυξη μπορεί να διασφαλιστεί με την εξασφάλιση ισότιμων όρων ανταγωνισμού και μιας ανταγωνιστικής, πολυπαραγοντικής και δίκαιης οικονομίας της αγοράς, εξασφαλίζοντας παράλληλα διαλειτουργικότητα και πρόσβαση σε δεδομένα για παράγοντες όλων των μεγεθών, προκειμένου να αντιμετωπιστούν οι ανισορροπίες της αγοράς·

14. τονίζει ότι η στρατηγική για τα δεδομένα πρέπει να στηρίζει και να συμβάλλει στην οικονομική ανάπτυξη, την Πράσινη Συμφωνία και τους στόχους της Ένωσης για το κλίμα, συμπεριλαμβανομένης της κλιματικής ουδετερότητας έως το 2050, καθώς και την ανθεκτική ανάκαμψη της οικονομίας και της κοινωνικής συνοχής της Ένωσης· επισημαίνει ότι οι ΤΠΕ μπορούν να διαδραματίσουν θετικό ρόλο στη μείωση των εκπομπών διοξειδίου του άνθρακα σε πολλούς τομείς· ζητεί τη λήψη μέτρων για τη μείωση του αποτυπώματος άνθρακα στον τομέα των ΤΠΕ μέσω της διασφάλισης της ενεργειακής απόδοσης και της αποδοτικής χρήσης των πόρων, δεδομένης, μεταξύ άλλων, της εκθετικής αύξησης της επεξεργασίας δεδομένων και των περιβαλλοντικών επιπτώσεών της, υπενθυμίζοντας εν προκειμένω τους στόχους της Ένωσης για τη μείωση των εκπομπών αερίων του θερμοκηπίου έως το 2030·

Διακυβέρνηση και χώροι δεδομένων

15. υποστηρίζει τη δημιουργία ενός πλαισίου διακυβέρνησης δεδομένων και κοινών ευρωπαϊκών χώρων δεδομένων, οι οποίοι θα πρέπει να υπόκεινται στους κανόνες της ΕΕ και να καλύπτουν τη διαφάνεια, τη διαλειτουργικότητα, την ανταλλαγή, την πρόσβαση, τη φορητότητα και την ασφάλεια των δεδομένων, με σκοπό την ενίσχυση της ροής και της επαναχρησιμοποίησης των δεδομένων μη προσωπικού χαρακτήρα ή των δεδομένων προσωπικού χαρακτήρα που συμμορφώνονται πλήρως με τον ΓΚΠΔ και είναι ασφαλή ανωνυμοποιημένα τόσο σε βιομηχανικά όσο και σε δημόσια περιβάλλοντα και μεταξύ και εντός συγκεκριμένων τομέων·

16. επιμένει ότι το μοντέλο διαχείρισης δεδομένων, συμπεριλαμβανομένων των κοινών ευρωπαϊκών χώρων δεδομένων, πρέπει να βασίζεται σε ένα αποκεντρωμένο επιχειρησιακό περιβάλλον δεδομένων προκειμένου να υποστηριχθεί η δημιουργία και η ανάδυση διαλειτουργικών και ασφαλών οικοσυστημάτων δεδομένων· τονίζει ότι οι χώροι αυτοί θα πρέπει να αξιοποιούν το δυναμικό των υφιστάμενων και μελλοντικών χώρων δεδομένων ή συστημάτων ανταλλαγής δεδομένων, τα οποία μπορεί να οργανώνονται με κατανεμημένο ή συγκεντρωτικό τρόπο·

17. πιστεύει ότι οι υπηρεσίες διαχείρισης δεδομένων και οι αρχιτεκτονικές δομές δεδομένων που έχουν σχεδιαστεί για την αποθήκευση, χρήση, επαναχρησιμοποίηση και επιμέλεια δεδομένων είναι κρίσιμης σημασίας στοιχεία της αλυσίδας αξίας της ευρωπαϊκής ψηφιακής οικονομίας· αναγνωρίζει ότι ένα τεράστιο ποσοστό της επεξεργασίας δεδομένων θα κινηθεί προς την επεξεργασία άκρων, π.χ. σε έξυπνα συνδεδεμένα αντικείμενα· στηρίζει την περαιτέρω υιοθέτηση αποκεντρωμένων ψηφιακών τεχνολογιών, που επιτρέπουν στα άτομα και τους οργανισμούς να διαχειρίζονται ροές δεδομένων βάσει της αυτοδιάθεσης, π.χ. τεχνολογίες κατανεμημένου καθολικού· τονίζει ότι οι δαπάνες και οι δεξιότητες που σχετίζονται με την πρόσβαση και την αποθήκευση δεδομένων καθορίζουν την ταχύτητα, το βάθος και την κλίμακα της χρήσης ψηφιακών υποδομών και προϊόντων, ιδίως για τις ΜΜΕ και τις νεοσύστατες επιχειρήσεις·

18. ζητεί τη δημιουργία μιας ομάδας εμπειρογνωμόνων υπό την καθοδήγηση της Επιτροπής, η οποία θα έχει την ικανότητα να συνδράμει και να συμβουλεύει την Επιτροπή ώστε να θεσπίσει κοινές κατευθυντήριες γραμμές σε επίπεδο ΕΕ σχετικά με τη διακυβέρνηση των δεδομένων, προκειμένου να καταστεί πραγματικότητα η διαλειτουργικότητα και η ανταλλαγή δεδομένων στην ΕΕ· καλεί την Επιτροπή να επιδιώξει την τακτική συμμετοχή των κρατών μελών, των αρμόδιων οργανισμών και άλλων φορέων και ενδιαφερόμενων παραγόντων, όπως οι πολίτες, η κοινωνία των πολιτών και οι επιχειρήσεις, σε μια προσπάθεια βελτίωσης του πλαισίου διακυβέρνησης· τονίζει τη σημασία του συντονισμού όλων των ρυθμιστικών φορέων που εμπλέκονται στην οικονομία των δεδομένων·

19. τονίζει ότι οι κοινοί ευρωπαϊκοί χώροι δεδομένων θα πρέπει να δίνουν προτεραιότητα σε κρίσιμους οικονομικούς τομείς, στον δημόσιο τομέα και σε άλλους τομείς δημόσιου συμφέροντος· υποστηρίζει τη δημιουργία περαιτέρω τέτοιων χώρων δεδομένων στο μέλλον· καλεί την Επιτροπή να αντιμετωπίσει τον κατακερματισμό στην ενιαία αγορά και τους αδικαιολόγητα αποκλίνοντες κανόνες στα κράτη μέλη, προκειμένου να διασφαλιστεί η ανάπτυξη κοινών χώρων δεδομένων στην ΕΕ·

20. επισημαίνει ότι οι κοινοί ευρωπαϊκοί χώροι δεδομένων πρέπει να είναι προσβάσιμοι σε όλους τους συμμετέχοντες στην αγορά, τόσο εμπορικούς όσο και μη εμπορικούς, συμπεριλαμβανομένων των νεοφυών επιχειρήσεων και των ΜΜΕ, και να αξιοποιούν τις ευκαιρίες συνεργασίας με τις ΜΜΕ, τα ερευνητικά ιδρύματα, τη δημόσια διοίκηση και την κοινωνία των πολιτών, αυξάνοντας παράλληλα την ασφάλεια δικαίου όσον αφορά τις διαδικασίες χρήσης δεδομένων για ιδιωτικούς και δημόσιους φορείς όλων των μεγεθών· θεωρεί ότι είναι κρίσιμης σημασίας να αποφευχθεί οποιοσδήποτε κίνδυνος μη εξουσιοδοτημένης πρόσβασης σε κοινούς ευρωπαϊκούς χώρους δεδομένων, καθώς και να δημιουργηθούν εργαλεία για την αντιμετώπιση πιθανών παραπτωμάτων· τονίζει τη σημασία της κυβερνοασφάλειας, συμπεριλαμβανομένης της συνεργασίας με τον Οργανισμό της ΕΕ για την Κυβερνοασφάλεια (ENISA) και το κέντρο ικανοτήτων κυβερνοασφάλειας της ΕΕ·

21. ζητεί από την Επιτροπή και τα κράτη μέλη να δημιουργήσουν διαλειτουργικούς, τομεακούς χώρους δεδομένων που θα ακολουθούν κοινές κατευθυντήριες γραμμές, νομικές απαιτήσεις και πρωτόκολλα ανταλλαγής δεδομένων, προκειμένου να αποφεύγεται η δημιουργία στεγανών και να παρέχεται η δυνατότητα για διατομεακές καινοτομίες· τονίζει ότι η διαχείριση των τομεακών χώρων δεδομένων θα πρέπει να λαμβάνει υπόψη τις απαιτήσεις και τις διαδικασίες που ορίζονται στην τομεακή νομοθεσία· επιμένει ότι κάθε παράγοντας που δραστηριοποιείται στην ΕΕ και επωφελείται από τους ευρωπαϊκούς χώρους δεδομένων πρέπει να συμμορφώνεται με την ενωσιακή νομοθεσία·

22. ενθαρρύνει την Επιτροπή να χρησιμοποιήσει τους κοινούς ευρωπαϊκούς χώρους δεδομένων για την ενίσχυση της εμπιστοσύνης, την υιοθέτηση κοινών προτύπων και κανονισμών, και την ενθάρρυνση της δημιουργίας καλά διαμορφωμένων διεπαφών προγραμματισμού εφαρμογών (API) σε συνδυασμό με ισχυρούς μηχανισμούς ελέγχου ταυτότητας, και να εξετάσει το ενδεχόμενο χρήσης προσυμφωνημένων, σαφώς προσδιορισμένων και χρονικά οριοθετημένων περιβαλλόντων προστατευμένης εκτέλεσης (sandbox) για τη δοκιμή καινοτομιών και νέων επιχειρηματικών μοντέλων, καθώς και νέων εργαλείων διαχείρισης και επεξεργασίας δεδομένων, τόσο στον δημόσιο όσο και στον ιδιωτικό τομέα·

23. πιστεύει ότι οι καλά διαμορφωμένες διεπαφές προγραμματισμού εφαρμογών (API) θα προσέφεραν ουσιαστική πρόσβαση σε δεδομένα και σε διαλειτουργικότητα εντός των χώρων δεδομένων και θα επέτρεπαν επίσης την αυτοματοποιημένη διαλειτουργικότητα σε πραγματικό χρόνο μεταξύ διαφόρων υπηρεσιών και εντός του δημόσιου τομέα· καλεί την Επιτροπή και τα κράτη μέλη να βελτιώσουν περαιτέρω την πρόσβαση των ατόμων σε αποτελεσματικά ένδικα μέσα δυνάμει του ΓΚΠΔ, να εξασφαλίσουν τη διαλειτουργικότητα και τη φορητότητα των δεδομένων των ψηφιακών υπηρεσιών και, ειδικότερα, να αξιοποιήσουν τις διεπαφές προγραμματισμού εφαρμογών (API) προκειμένου να παράσχουν στους χρήστες τη δυνατότητα να διασυνδέονται μεταξύ πλατφορμών και να αυξήσουν το εύρος των επιλογών για διάφορα είδη συστημάτων και υπηρεσιών·

24. σημειώνει την ανάγκη να βοηθηθούν οι παράγοντες του ιδιωτικού και του δημόσιου τομέα, και ιδίως οι ΜΜΕ και οι νεοφυείς επιχειρήσεις, ώστε να εντοπίσουν και να αξιοποιήσουν τα δεδομένα που παράγουν και διαθέτουν· ζητεί να ληφθούν μέτρα για τη βελτίωση της ευρεσιμότητας των δεδομένων για την τροφοδοσία χώρων δεδομένων, διευκολύνοντας, θεραπεύοντας, καταλογογραφώντας και διαμορφώνοντας γενικά αποδεκτές ταξινομίες και καθαρίζοντας συνήθη δεδομένα· καλεί την Επιτροπή να παράσχει καθοδήγηση, εργαλεία και χρηματοδότηση από υφιστάμενα προγράμματα ώστε να βελτιώσει την ευρεσιμότητα των μεταδεδομένων εντός των χώρων δεδομένων· επισημαίνει πρωτοβουλίες όπως η Nordic Smart Government, που έχει ως στόχο να δώσει στις ΜΜΕ τη δυνατότητα να προβαίνουν σε εθελούσια ανταλλαγή δεδομένων με αυτόματο τρόπο και σε πραγματικό χρόνο, μέσω ενός αποκεντρωμένου ψηφιακού οικοσυστήματος·

25. υπενθυμίζει τον βασικό ρόλο των ενδιάμεσων φορέων δεδομένων ως διαρθρωτικών καταλυτικών παραγόντων για την οργάνωση των ροών δεδομένων· επικροτεί τα σχέδια της Επιτροπής για την ταξινόμηση και την πιστοποίηση των ενδιάμεσων φορέων με στόχο τη δημιουργία διαλειτουργικών και αμερόληπτων οικοσυστημάτων δεδομένων· καλεί την Επιτροπή να διασφαλίσει τη διαλειτουργικότητα μέσω της ανάπτυξης ελάχιστων κριτηρίων μεταξύ των ενδιάμεσων φορέων· ζητεί από την Επιτροπή να συνεργαστεί με ευρωπαϊκούς και διεθνείς οργανισμούς τυποποίησης για τον εντοπισμό και την αποκατάσταση των χασμάτων στην τυποποίηση δεδομένων·

26. υπογραμμίζει την ανάγκη να αντιμετωπιστούν συγκεκριμένα προβλήματα που θα μπορούσαν να προκύψουν όσον αφορά την πρόσβαση στα δεδομένα των καταναλωτών και τον έλεγχο των δεδομένων αυτών, ιδίως ορισμένων ομάδων καταναλωτών που θεωρούνται ευάλωτες, όπως οι ανήλικοι, οι ηλικιωμένοι ή τα άτομα με αναπηρίες· καλεί, επομένως, την Επιτροπή να διασφαλίσει ότι τα δικαιώματα όλων των καταναλωτών γίνονται σεβαστά ανά πάσα στιγμή και ότι όλοι οι καταναλωτές μπορούν να απολαύσουν εξίσου τα πλεονεκτήματα της δημιουργίας της ενιαίας αγοράς για τα δεδομένα· υπογραμμίζει ότι, όταν η επεξεργασία δεδομένων περιλαμβάνει σύνολα μεικτών δεδομένων, τα εν λόγω σύνολα δεδομένων πρέπει να αντιμετωπίζονται σύμφωνα με την εφαρμοστέα νομοθεσία, συμπεριλαμβανομένων των κατευθυντήριων γραμμών της Επιτροπής σχετικά με τον κανονισμό (ΕΕ) 2018/1807 για την ελεύθερη ροή των δεδομένων μη προσωπικού χαρακτήρα·

27. επισημαίνει την ανάγκη να δημιουργηθούν κοινοί ευρωπαϊκοί χώροι δεδομένων, με στόχο τη διασφάλιση της ελεύθερης ροής δεδομένων μη προσωπικού χαρακτήρα σε διασυνοριακό και διατομεακό επίπεδο, ώστε να αυξηθούν οι ροές δεδομένων ανάμεσα στις επιχειρήσεις, την πανεπιστημιακή κοινότητα, τους συναφείς ενδιαφερόμενους φορείς και τον δημόσιο τομέα· καλεί, στο πλαίσιο αυτό, τα κράτη μέλη να συμμορφωθούν πλήρως με τον κανονισμό (ΕΕ) 2018/1807, προκειμένου να καταστεί δυνατή η αποθήκευση και η επεξεργασία των δεδομένων σε ολόκληρη την ΕΕ χωρίς αδικαιολόγητους φραγμούς και περιορισμούς·

28. υπενθυμίζει ότι ο διαχωρισμός προσωπικών και μη προσωπικών δεδομένων, όπως βιομηχανικών δεδομένων, δεν είναι πάντα δυνατός και είναι δύσκολος και δαπανηρός, με αποτέλεσμα μεγάλες ποσότητες δεδομένων να παραμένουν επί του παρόντος αχρησιμοποίητες· υπενθυμίζει, στο πλαίσιο αυτό, ότι τα σύνολα δεδομένων εντός των οποίων συνδέονται άρρηκτα διαφορετικοί τύποι δεδομένων αντιμετωπίζονται πάντα ως δεδομένα προσωπικού χαρακτήρα, μεταξύ άλλων και σε περίπτωση που τα δεδομένα προσωπικού χαρακτήρα συνιστούν μικρό μόνο μέρος του συνόλου δεδομένων· ζητεί από την Επιτροπή και τις ευρωπαϊκές αρχές προστασίας δεδομένων να παράσχουν περαιτέρω καθοδήγηση σχετικά με τη νόμιμη επεξεργασία των δεδομένων και τις πρακτικές σχετικά με τη χρήση μεικτών συνόλων δεδομένων σε βιομηχανικά περιβάλλοντα, με πλήρη σεβασμό του ΓΚΠΔ και του κανονισμού (ΕΕ) 2018/1807· θεωρεί ότι η χρήση της τεχνολογίας για την προστασία της ιδιωτικότητας θα πρέπει να ενθαρρυνθεί προκειμένου να αυξηθεί η ασφάλεια δικαίου για τις επιχειρήσεις, μεταξύ άλλων μέσω σαφών κατευθυντήριων γραμμών και ενός καταλόγου κριτηρίων για την αποτελεσματική ανωνυμοποίηση· τονίζει ότι ο έλεγχος των εν λόγω δεδομένων εναπόκειται πάντα στο άτομο και θα πρέπει να προστατεύεται αυτόματα· καλεί την Επιτροπή να εξετάσει το ενδεχόμενο θέσπισης νομοθετικού πλαισίου και σαφούς ορισμού των οριζόντιων και διατομεακών χώρων δεδομένων προσωπικού χαρακτήρα παράλληλα με άλλους χώρους δεδομένων, και να αποσαφηνίσει περαιτέρω την πρόκληση των μεικτών συνόλων δεδομένων· καλεί την Επιτροπή να ενδυναμώσει τους πολίτες και τις εταιρείες μέσω, για παράδειγμα, αξιόπιστων ενδιάμεσων φορέων, όπως οι φορείς MyData, που διευκολύνουν τις μεταβιβάσεις δεδομένων με τη συναίνεση του κατόχου και παρέχουν επαρκώς λεπτομερείς πληροφορίες στις άδειες· τονίζει την ανάγκη περαιτέρω ανάπτυξης των ψηφιακών ταυτοτήτων, οι οποίες αποτελούν το βασικό θεμέλιο μιας αξιόπιστης, πολυπαραγοντικής οικονομίας δεδομένων· καλεί, ως εκ τούτου, την Επιτροπή να αναθεωρήσει τον κανονισμό (ΕΕ) αριθ. 910/2014 σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά ( 26 ) και να δημοσιεύσει νομοθετική πρόταση για μια αξιόπιστη και ασφαλή ευρωπαϊκή ηλεκτρονική ταυτότητα· καλεί, επιπλέον, την Επιτροπή να αναλύσει κατά πόσον θα πρέπει να είναι αναγκαίες για τους οργανισμούς και τα πράγματα (όπως οι αισθητήρες) οι ψηφιακές ταυτότητες για να διευκολύνουν τη διασυνοριακή χρήση των υπηρεσιών εμπιστοσύνης, οι οποίες είναι απαραίτητες για την πολυπαραγοντική οικονομία δεδομένων·

29. επισημαίνει τις δυνατότητες να βελτιωθεί η ποιότητα της επιβολής του νόμου και να καταπολεμηθεί η μεροληψία, όπου ενδέχεται να υπάρχει, με τη συλλογή αξιόπιστων δεδομένων και τη διάθεσή τους στο κοινό, στην κοινωνία των πολιτών, και σε ανεξάρτητους εμπειρογνώμονες· επισημαίνει ότι πρέπει η πρόσβαση των αρχών επιβολής του νόμου σε δημόσια ή ιδιωτικά δεδομένα προσωπικού χαρακτήρα σε χώρους δεδομένων να βασίζεται στη νομοθεσία της ΕΕ και των κρατών μελών, να περιορίζεται αυστηρά σε ό,τι είναι αναγκαίο και αναλογικό, και να συνδυάζεται με επαρκείς διασφαλίσεις· υπογραμμίζει ότι θα πρέπει η χρήση των δεδομένων προσωπικού χαρακτήρα από τις δημόσιες αρχές να επιτρέπεται μόνον υπό αυστηρή δημοκρατική εποπτεία και με πρόσθετες διασφαλίσεις κατά της παράνομης χρήσης τους·

30. σημειώνει ότι οι ανταλλαγές δεδομένων μεταξύ των κρατών μελών στους τομείς της δικαιοσύνης και των εσωτερικών υποθέσεων είναι σημαντικές για την ενίσχυση της ασφάλειας των πολιτών της ΕΕ, και ότι θα πρέπει, εν προκειμένω, να διατίθενται επαρκείς χρηματοδοτικοί πόροι· τονίζει, ωστόσο, ότι απαιτούνται ισχυρότερες διασφαλίσεις όσον αφορά τον τρόπο με τον οποίον οι φορείς δικαιοσύνης και εσωτερικών υποθέσεων επεξεργάζονται, χρησιμοποιούν και διαχειρίζονται πληροφορίες και δεδομένα προσωπικού χαρακτήρα στους προτεινόμενους χώρους δεδομένων τους·

31. υποστηρίζει την πρόθεση της Επιτροπής να προωθήσει την ανάπτυξη εννέα κοινών ευρωπαϊκών χώρων δεδομένων για τη βιομηχανία (μεταποίηση), την Πράσινη Συμφωνία, την κινητικότητα, την υγεία, τα οικονομικά, την ενέργεια, τη γεωργία, τη δημόσια διοίκηση και τις δεξιότητες· ζητεί την επείγουσα ανάπτυξή τους· υποστηρίζει τη δυνατότητα επέκτασης της έννοιας των κοινών ευρωπαϊκών χώρων δεδομένων σε άλλους τομείς·

32. τονίζει την ανάγκη να δοθεί ιδιαίτερη προσοχή σε ορισμένους τομείς όπως η υγεία· συμφωνεί με την Επιτροπή ότι οι πολίτες της ΕΕ θα πρέπει να έχουν ασφαλή πρόσβαση σε ένα ολοκληρωμένο ηλεκτρονικό μητρώο δεδομένων σχετικά με την υγεία τους και ότι θα πρέπει να διατηρούν τον έλεγχο των δεδομένων προσωπικού χαρακτήρα που αφορούν την υγεία τους και να μπορούν να τα κοινοποιούν με ασφάλεια σε εξουσιοδοτημένα τρίτα μέρη, ενώ η μη εξουσιοδοτημένη πρόσβαση θα πρέπει να απαγορεύεται, σύμφωνα με τη νομοθεσία για την προστασία των δεδομένων· τονίζει ότι δεν θα πρέπει να επιτρέπεται σε ασφαλιστικές εταιρείες ή σε οποιονδήποτε άλλο πάροχο υπηρεσιών που έχει δικαίωμα πρόσβασης σε πληροφορίες που έχουν αποθηκευτεί σε εφαρμογές ηλεκτρονικής υγείας να χρησιμοποιεί δεδομένα από τις εφαρμογές αυτές για τον σκοπό της εισαγωγής διακρίσεων, μεταξύ άλλων και στην τιμολόγηση, καθώς κάτι τέτοιο θα παραβίαζε το θεμελιώδες δικαίωμα της πρόσβασης στην υγεία·

33. υπενθυμίζει ότι η επεξεργασία ειδικών κατηγοριών δεδομένων προσωπικού χαρακτήρα σύμφωνα με το άρθρο 9 του ΓΚΠΔ απαγορεύεται καταρχήν, με ορισμένες αυστηρές εξαιρέσεις, οι οποίες αφορούν ειδικούς κανόνες επεξεργασίας και περιλαμβάνουν πάντα την υποχρέωση διενέργειας εκτίμησης επιπτώσεων ως προς την προστασία των δεδομένων· επισημαίνει τις δυνητικά καταστροφικές και μη αναστρέψιμες συνέπειες της παράνομης ή μη ασφαλούς επεξεργασίας ευαίσθητων δεδομένων για τα οικεία άτομα·

34. επικροτεί την πρόταση της Επιτροπής να δημιουργηθεί ευρωπαϊκή ενιαία αγορά δεδομένων, συμπεριλαμβανομένου ενός κοινού ευρωπαϊκού χώρου δεδομένων κινητικότητας και αναγνωρίζει το τεράστιο οικονομικό δυναμικό της·

35. επισημαίνει ότι ο εν λόγω ευρωπαϊκός χώρος δεδομένων θα ήταν ιδιαίτερα σημαντικός για τον τομέα των μεταφορών και της υλικοτεχνικής υποστήριξης, καθώς έχει τη δυνατότητα να ενισχύσει την αποδοτικότητα της οργάνωσης και διαχείρισης των κυκλοφοριακών ροών επιβατών και εμπορευμάτων, καθώς και να βελτιώσει και να καταστήσει αποδοτικότερη τη χρήση των υποδομών και των πόρων σε ολόκληρο το διευρωπαϊκό δίκτυο μεταφορών (ΔΕΔ-Μ)·

36. υπογραμμίζει ακόμη ότι ο εν λόγω ευρωπαϊκός χώρος δεδομένων θα διασφάλιζε επίσης τη βελτιωμένη προβολή της αλυσίδας εφοδιασμού, τη διαχείριση των ροών κυκλοφορίας και εμπορευμάτων σε πραγματικό χρόνο, τη διαλειτουργικότητα και την πολυτροπικότητα, καθώς και την απλούστευση και μείωση του διοικητικού φόρτου κατά μήκος του ΔΕΔ-Μ, ιδίως στα διασυνοριακά τμήματα·

37. επισημαίνει ότι η ανταλλαγή δεδομένων θα μπορούσε να βελτιώσει την αποδοτικότητα της διαχείρισης της κυκλοφορίας και την οδική ασφάλεια για όλους τους τρόπους μεταφοράς· τονίζει τα δυνητικά οφέλη της ανταλλαγής δεδομένων, όπως η πλοήγηση σε πραγματικό χρόνο για την αποφυγή κυκλοφορικής συμφόρησης και η ειδοποίηση σε πραγματικό χρόνο σχετικά με καθυστερήσεις στις δημόσιες συγκοινωνίες, για την εξοικονόμηση επιπλέον ωρών εργασίας, τη βελτίωση της αποδοτικότητας, και την αποφυγή σημείων συμφόρησης·

38. προτείνει στην Επιτροπή, κατά τη διαδικασία κατάρτισης ρυθμιστικού πλαισίου για την ανταλλαγή διαλειτουργικών δεδομένων στον τομέα των σιδηροδρομικών μεταφορών, να αναθεωρήσει τον κανονισμό (ΕΕ) αριθ. 454/2011 της Επιτροπής σχετικά με την τεχνική προδιαγραφή διαλειτουργικότητας για το υποσύστημα «Τηλεπληροφορικές εφαρμογές για επιβατικές υπηρεσίες» του διευρωπαϊκού σιδηροδρομικού συστήματος ( 27 ) και τον κανονισμό (ΕΕ) αριθ. 1305/2014 της Επιτροπής σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης ( 28 )

39. χαιρετίζει τη στήριξη της Επιτροπής για τη δημιουργία ενός κοινού ευρωπαϊκού χώρου δεδομένων για τη γεωργία· υπενθυμίζει το δυναμικό των γεωργικών δεδομένων και της εκτεταμένης πρόσβασης σε αυτά προκειμένου να αυξήσουν τη βιωσιμότητα, την ανταγωνιστικότητα και τη χρήση των πόρων σε ολόκληρη την αγροδιατροφική και δασική αλυσίδα, να συμβάλουν στην ανάπτυξη καινοτόμων και βιώσιμων τεχνικών, να βελτιώσουν την πρόσβαση των καταναλωτών σε σχετικές πληροφορίες και να μειώσουν τη σπατάλη τροφίμων και το οικολογικό αποτύπωμα του τομέα· ζητεί από τις αρμόδιες αρχές των κρατών μελών να ενισχύσουν και να επενδύσουν στην ανάπτυξη εργαλείων συλλογής και επεξεργασίας δεδομένων για τους επιμέρους τομείς της γεωργίας, καθώς και για δεδομένα σχετικά με τις εξαγωγές και εισαγωγές, μεταξύ άλλων, γεωργικών αγαθών και προϊόντων·

40. καλεί την Επιτροπή να διερευνήσει τα δυνητικά οφέλη και το πεδίο εφαρμογής όσον αφορά τη δημιουργία κοινών ευρωπαϊκών χώρων δεδομένων για τους κλάδους και τους τομείς του πολιτισμού και της δημιουργίας και για την πολιτιστική κληρονομιά· επισημαίνει ότι ο τομέας του πολιτισμού διαθέτει σημαντικό όγκο επαναχρησιμοποιήσιμων δεδομένων, τα οποία, σε συνδυασμό με άλλες πηγές, συμπεριλαμβανομένων των ανοικτών πηγών δεδομένων και της ανάλυσης δεδομένων, θα μπορούσαν να βοηθήσουν τα πολιτιστικά ιδρύματα·

41. ζητεί να δημιουργηθεί ένας ευρωπαϊκός χώρος δεδομένων για τον τουρισμό με στόχο να παρέχεται βοήθεια σε όλους τους παράγοντες του τομέα, και ιδίως στις ΜΜΕ, ώστε να επωφελούνται από τον τεράστιο όγκο δεδομένων κατά την εφαρμογή πολιτικών και την υλοποίηση έργων σε περιφερειακό και τοπικό επίπεδο, και παράλληλα να διευκολυνθεί η ανάκαμψη και να ενισχυθεί η ψηφιοποίηση·

42. υποστηρίζει την πρωτοβουλία της Επιτροπής να δημιουργήσει μια αυστηρά καθορισμένη προσέγγιση σε επίπεδο ΕΕ όσον αφορά τον αλτρουισμό των δεδομένων και να θεσπίσει σαφή ορισμό και κανόνες σχετικά με τον αλτρουισμό των δεδομένων σύμφωνα με τις αρχές της ΕΕ για την προστασία των δεδομένων, και ιδίως τον περιορισμό του σκοπού, ο οποίος απαιτεί την επεξεργασία των δεδομένων για «καθορισμένους, σαφείς και νόμιμους σκοπούς»· υποστηρίζει την πρόταση της Επιτροπής σύμφωνα με την οποία ο αλτρουισμός των δεδομένων θα πρέπει πάντα να εξαρτάται από την εν επιγνώσει συναίνεση και να μπορεί να ανακληθεί ανά πάσα στιγμή· υπογραμμίζει ότι τα δεδομένα που δωρίζονται στο πλαίσιο του αλτρουισμού των δεδομένων πρέπει να υποβάλλονται σε επεξεργασία για σκοπούς που εξυπηρετούν το γενικό συμφέρον, και δεν θα πρέπει να χρησιμοποιούνται για την επιδίωξη αποκλειστικά εμπορικών συμφερόντων·

43. ζητεί το πλαίσιο διακυβέρνησης των δεδομένων να προωθεί την αρχή των «δεδομένων για το κοινό καλό» παράλληλα με τη διαρκή προστασία των δικαιωμάτων των πολιτών της ΕΕ·

44. επισημαίνει ότι θα πρέπει τα άτομα να μην πιέζονται να κοινοποιήσουν τα δεδομένα τους και ότι οι αποφάσεις πρέπει να μην συνεπάγονται άμεσα οφέλη ή πλεονεκτήματα για εκείνους που επιλέγουν να επιτρέψουν τη χρήση των δεδομένων προσωπικού χαρακτήρα τους·

Πράξη για τα δεδομένα, πρόσβαση και διαλειτουργικότητα

45. ζητεί από την Επιτροπή να παρουσιάσει μια πράξη για τα δεδομένα που θα ενθαρρύνει και θα καθιστά δυνατή μια μεγαλύτερη και δίκαιη ροή δεδομένων B2B, B2G, από κυβερνητικούς φορείς σε επιχειρήσεις (G2B) και μεταξύ κυβερνητικών φορέων (G2G) σε όλους τους τομείς·

46. ενθαρρύνει την Επιτροπή να διευκολύνει μια νοοτροπία ανταλλαγής δεδομένων και εθελοντικά συστήματα ανταλλαγής δεδομένων, όπως η εφαρμογή βέλτιστων πρακτικών, συμφωνιών δίκαιων συμβατικών προτύπων και μέτρων ασφαλείας· σημειώνει ότι η εθελοντική ανταλλαγή δεδομένων θα πρέπει να καταστεί δυνατή μέσω ενός σταθερού νομοθετικού πλαισίου που θα διασφαλίζει την εμπιστοσύνη και θα ενθαρρύνει τις επιχειρήσεις να διαθέτουν δεδομένα σε άλλους, ιδίως σε διασυνοριακό επίπεδο· ζητεί από την Επιτροπή να αποσαφηνίσει τα δικαιώματα χρήσης, ιδίως στο πλαίσιο της αγοράς B2B και B2G· ζητεί από την Επιτροπή να παράσχει κίνητρα στις επιχειρήσεις ώστε να ανταλλάσσουν τα δεδομένα τους, είτε είναι πρωτότυπα, είτε παράγωγα είτε από κοινού παραγόμενα, ενδεχομένως μέσω ενός συστήματος ανταμοιβής και άλλων κινήτρων, με παράλληλο σεβασμό των εμπορικών απορρήτων, των ευαίσθητων δεδομένων και των ΔΔΙ· ενθαρρύνει την Επιτροπή να αναπτύξει συνεργατικές προσεγγίσεις για την ανταλλαγή δεδομένων και τυποποιημένες συμφωνίες δεδομένων προκειμένου να βελτιωθεί η προβλεψιμότητα και η αξιοπιστία· τονίζει την ανάγκη για συμβάσεις οι οποίες ορίζουν σαφώς τις υποχρεώσεις και την ευθύνη όσον αφορά την πρόσβαση, την επεξεργασία, την ανταλλαγή και την αποθήκευση δεδομένων, προκειμένου να περιοριστεί η ακατάλληλη χρήση των εν λόγω δεδομένων·

47. επισημαίνει ότι οι ανισορροπίες της αγοράς που προκύπτουν από τη συγκέντρωση δεδομένων περιορίζουν τον ανταγωνισμό, αυξάνουν τους φραγμούς εισόδου στην αγορά και μειώνουν την ευρύτερη πρόσβαση και χρήση των δεδομένων· σημειώνει ότι οι συμβατικές συμφωνίες B2B δεν διασφαλίζουν απαραίτητα επαρκή πρόσβαση σε δεδομένα για τις ΜΜΕ, λόγω ασυμμετριών στη διαπραγματευτική ισχύ ή την εμπειρογνωμοσύνη· σημειώνει ότι υπάρχουν ειδικές περιστάσεις, όπως οι συστηματικές ανισορροπίες στις αξιακές αλυσίδες δεδομένων B2B, στις οποίες η πρόσβαση σε δεδομένα θα πρέπει να είναι υποχρεωτική, για παράδειγμα με τη χρήση καλά διαμορφωμένων API που διασφαλίζουν δίκαιη πρόσβαση σε παράγοντες όλων των μεγεθών ή με την εφαρμογή κανόνων ανταγωνισμού για την αντιμετώπιση αθέμιτων ή παράνομων πρακτικών B2B· επισημαίνει ότι τέτοιες ανισορροπίες υπάρχουν σε διάφορους τομείς·

48. καλεί την Επιτροπή και τα κράτη μέλη να εξετάσουν τα δικαιώματα και τις υποχρεώσεις των παραγόντων όσον αφορά την πρόσβαση σε δεδομένα στων οποίων τη δημιουργία συμμετείχαν και να βελτιώσουν την ευαισθητοποίησή τους, ιδίως όσον αφορά το δικαίωμα να αποκτούν πρόσβαση σε δεδομένα, να τα μεταφέρουν, να παροτρύνουν άλλο μέρος να σταματήσει τη χρήση τους ή να τα διορθώσει ή να τα διαγράψει, προσδιορίζοντας παράλληλα τους κατόχους και οριοθετώντας τη φύση των δικαιωμάτων αυτών· καλεί την Επιτροπή να διευκρινίσει το δικαίωμα των παραγόντων να επωφελούνται από την οικονομική αξία που δημιουργείται από εφαρμογές που έχουν αναπτυχθεί με χρήση δεδομένων στων οποίων την παραγωγή συμμετείχαν·

49. θεωρεί σημαντικό να διασφαλιστεί ότι η νομική και τεχνική υποστήριξη διευκολύνεται για τις εταιρείες, ιδίως τις πολύ μικρές επιχειρήσεις, τις ΜΜΕ και τις νεοφυείς επιχειρήσεις, τόσο σε εθνικό όσο και σε ενωσιακό επίπεδο, όπως στο πλαίσιο των ευρωπαϊκών κόμβων ψηφιακής καινοτομίας στο πλαίσιο του προγράμματος «Ψηφιακή Ευρώπη», με σκοπό την ενίσχυση της χρήσης και της ανταλλαγής δεδομένων και τη βελτίωση της συμμόρφωσης με τον ΓΚΠΔ· θεωρεί ότι η πρόσβαση σε δεδομένα που παράγονται από κοινού θα πρέπει να παρέχεται με τρόπο που σέβεται τα θεμελιώδη δικαιώματα και στηρίζει τον θεμιτό ανταγωνισμό και τη συμμετοχή των κοινωνικών εταίρων ακόμα και σε επίπεδο εταιρείας· τονίζει αυτά τα δικαιώματα πρόσβασης πρέπει να γίνουν τεχνικώς εφικτά και να παρέχονται μέσω τυποποιημένων επιφανειών διεπαφής·

50. καλεί τα θεσμικά όργανα της ΕΕ και τα κράτη μέλη, καθώς και τους φορείς τοπικής και περιφερειακής αυτοδιοίκησης, να δώσουν το παράδειγμα και να θεσπίσουν υπηρεσίες σε πραγματικό χρόνο και μια πολιτική που θα βασίζεται σε δεδομένα σε πραγματικό χρόνο· τονίζει ότι η ψηφιοποίηση αποτελεί ευκαιρία για τις δημόσιες διοικήσεις να μειώσουν τον περιττό διοικητικό φόρτο και να αντιμετωπίσουν τα στεγανά στους δημόσιους φορείς και τις δημόσιες αρχές με σκοπό την αποτελεσματικότερη διαχείριση των δεδομένων μη προσωπικού χαρακτήρα, γεγονός που θα ωφελήσει την ανάπτυξη και την παροχή δημόσιων υπηρεσιών·

51. ζητεί περισσότερες και καλύτερες δευτερογενείς χρήσεις των ασφαλώς ανωνυμοποιημένων δεδομένων προσωπικού χαρακτήρα και χρήση τεχνολογιών που ενισχύουν και διατηρούν την ιδιωτικότητα, ιδίως στις ανταλλαγές G2B/G2G, για την τόνωση της καινοτομίας και της έρευνας και τη βελτίωση των υπηρεσιών προς το δημόσιο συμφέρον· τονίζει την ανάγκη για εργαλεία που θα διασφαλίζουν ότι οι εν λόγω δευτερεύουσες χρήσεις συμμορφώνονται πάντα πλήρως με τη νομοθεσία της ΕΕ για την προστασία των δεδομένων και της ιδιωτικότητας· τονίζει ότι η πρόσβαση στα δεδομένα δεν αποκλείει την ιδιωτικότητα·

52. υπογραμμίζει ότι πρέπει η χρήση συγκεντρωτικών δεδομένων προσωπικού χαρακτήρα από πηγές μέσων κοινωνικής δικτύωσης είτε να συμμορφώνεται με τον ΓΚΠΔ είτε τα δεδομένα να είναι όντως αμετάκλητα ανωνυμοποιημένα· καλεί την Επιτροπή να προωθήσει τις βέλτιστες πρακτικές όσον αφορά τις τεχνικές ανωνυμοποίησης και να προωθήσει περαιτέρω την έρευνα σχετικά με την αποανωνυμοποίηση και τους τρόπους αντιμετώπισής της· καλεί το Ευρωπαϊκό Συμβούλιο Προστασίας Δεδομένων (ΕΣΠΔ) να επικαιροποιήσει, εν προκειμένω, τις κατευθυντήριες γραμμές του· προειδοποιεί, ωστόσο, για την εξάρτηση από την ανωνυμοποίηση ως τεχνική για την προστασία της ιδιωτικότητας, δεδομένου ότι σε ορισμένες περιπτώσεις είναι πρακτικά αδύνατο να επιτευχθεί πλήρης ανωνυμοποίηση·

53. τονίζει τον ρόλο του δημόσιου τομέα στην προώθηση μιας καινοτόμου και ανταγωνιστικής οικονομίας δεδομένων· τονίζει, σε αυτό το πλαίσιο, την ανάγκη να αποφεύγονται οι εγκλωβισμοί των παρόχων υπηρεσιών ή οι τεχνολογικοί εγκλωβισμοί για τα δημοσίως συλλεγόμενα δεδομένα ή δεδομένα γενικού δημόσιου συμφέροντος που συλλέγονται από ιδιωτικούς φορείς· ζητεί οι διαδικασίες σύναψης δημόσιων συμβάσεων και τα προγράμματα χρηματοδότησης να εξασφαλίζουν δικαιώματα μεταγενέστερης πρόσβασης σε δεδομένα και απαιτήσεις διαλειτουργικότητας και φορητότητας που βασίζονται σε κοινά τεχνικά πρότυπα· υποστηρίζει τη χρήση ανοιχτών προτύπων, λογισμικού και υλισμικού ανοικτής πηγής, πλατφορμών ανοικτής πηγής και, κατά περίπτωση, ανοιχτών, καλά διαμορφωμένων API σε μια προσπάθεια επίτευξης της διαλειτουργικότητας· επισημαίνει την ανάγκη προστασίας και προώθησης της πρόσβασης των ΜΜΕ, και ειδικότερα των νεοσύστατων επιχειρήσεων, σε διαδικασίες δημόσιων συμβάσεων, στο πλαίσιο της ψηφιοποίησης των δημόσιων διοικήσεων για την προώθηση της δημιουργίας ενός δυναμικού και ανταγωνιστικού ευρωπαϊκού ψηφιακού τομέα·

54. επισημαίνει ότι θα πρέπει η ανταλλαγή δεδομένων να βελτιώνει τον ανταγωνισμό και ζητεί από την Επιτροπή να διασφαλίσει ίσους όρους ανταγωνισμού στην ενιαία αγορά δεδομένων·

55. καλεί την Επιτροπή να καθορίσει περαιτέρω, όσον αφορά την ανταλλαγή δεδομένων B2G, τις συνθήκες, τις προϋποθέσεις και τα κίνητρα με τα οποία θα πρέπει ο ιδιωτικός τομέας να είναι υποχρεωμένος να κοινοποιήσει δεδομένα στον δημόσιο τομέα, όπως στην περίπτωση που αυτά είναι αναγκαία για την οργάνωση των δημόσιων υπηρεσιών που βασίζονται στα δεδομένα· τονίζει ότι τα υποχρεωτικά συστήματα ανταλλαγής δεδομένων B2G, για παράδειγμα σε περιπτώσεις ανωτέρας βίας, θα πρέπει να έχουν σαφώς καθορισμένο πεδίο εφαρμογής και χρονοδιάγραμμα και να βασίζονται σε σαφείς κανόνες και υποχρεώσεις για την αποφυγή του αθέμιτου ανταγωνισμού·

56. ζητεί να βελτιωθεί ο συντονισμός των κρατών μελών, ώστε να διευκολυνθεί η ανταλλαγή δεδομένων G2G και η διασυνοριακή ροή δεδομένων μεταξύ των τομέων, με διάλογο μεταξύ των κυβερνητικών φορέων και των ενδιαφερόμενων παραγόντων, με σκοπό την καθιέρωση μιας συλλογικής προσέγγισης όσον αφορά τα δεδομένα με βάση τις αρχές της ευρεσιμότητας, της προσβασιμότητας, της διαλειτουργικότητας και της δυνατότητας επαναχρησιμοποίησης· καλεί την Επιτροπή να εξετάσει τις ευκαιρίες επιμέλειας δεδομένων σε μεγάλη κλίμακα·

57. υπενθυμίζει στην Επιτροπή και στα κράτη μέλη να υλοποιήσουν πλήρως τους στόχους της οδηγίας για τα ανοιχτά δεδομένα, να βελτιώσουν την εφαρμογή της όσον αφορά την ποιότητα και τη δημοσιοποίηση δεδομένων, και να σέβονται τους στόχους της κατά τη διαπραγμάτευση της εκτελεστικής πράξης σχετικά με σύνολα δεδομένων υψηλής αξίας· ζητεί τα εν λόγω σύνολα δεδομένων να περιλαμβάνουν, μεταξύ άλλων, κατάλογο των μητρώων εταιρειών και επιχειρήσεων· υπογραμμίζει τα κοινωνιακά οφέλη που αποφέρει η προώθηση της καλύτερης πρόσβασης σε δεδομένα του δημόσιου τομέα με τρόπους που ενισχύουν τη χρηστικότητα σε ολόκληρη την Ένωση· καλεί την Επιτροπή να παράσχει καλύτερη σύνδεση μεταξύ αυτών των συνόλων δεδομένων υψηλής αξίας και της επικείμενης νομοθεσίας για τα δεδομένα και της ανάπτυξης των κοινών ευρωπαϊκών χώρων δεδομένων·

58. τονίζει τη σημασία, τόσο για την οικονομία όσο και για την κοινωνία, της ευρείας επαναχρησιμοποίησης δεδομένων του δημόσιου τομέα, η οποία θα πρέπει να είναι, στον βαθμό του δυνατού, «σε πραγματικό χρόνο» ή τουλάχιστον επικαιροποιημένη, και εύκολη στην πρόσβαση και την επεξεργασία χάρη σε μηχαναγνώσιμους και εύχρηστους μορφότυπους· ενθαρρύνει την Επιτροπή να συντονιστεί με τα κράτη μέλη ώστε να διευκολύνει την ανταλλαγή μη ευαίσθητων συνόλων δεδομένων του δημόσιου τομέα σε μηχαναγνώσιμους μορφότυπους πέραν των απαιτήσεων της οδηγίας για τα ανοιχτά δεδομένα, είτε δωρεάν, όποτε είναι δυνατόν, είτε καλύπτοντας το κόστος, και να εκδώσει κατευθυντήριες γραμμές σχετικά με ένα κοινό μοντέλο ανταλλαγής δεδομένων σύμφωνα με τις απαιτήσεις του ΓΚΠΔ· ενθαρρύνει την Επιτροπή, διατηρώντας παράλληλα την ευελιξία των επικαιροποιήσεων των συνόλων δεδομένων υψηλής αξίας, να διευρύνει το πεδίο εφαρμογής της οδηγίας για τα ανοιχτά δεδομένα ώστε να περιλαμβάνει επιπλέον δημόσια σύνολα δεδομένων και να εφαρμόσει την αρχή της υπονοούμενης ψηφιακής διαφάνειας των δεδομένων του δημόσιου τομέα, προκειμένου να ενθαρρύνει τα κράτη μέλη να δημοσιεύουν υπάρχοντα ψηφιακά ανεπεξέργαστα δεδομένα σε πραγματικό χρόνο·

59. τονίζει ότι η ταχεία ανάπτυξη σύγχρονων ψηφιακών λύσεων για τις μεταφορές και τον τουρισμό, όπως τα αυτόνομα οχήματα και τα ευφυή συστήματα μεταφορών (ITS), είναι αδύνατη χωρίς τη θέσπιση κοινών, ομοιόμορφων και διαρθρωμένων μηχαναγνώσιμων μορφοτύπων δεδομένων σε ευρωπαϊκό επίπεδο, οι οποίοι θα πρέπει να βασίζονται σε ανοιχτά πρότυπα καταγραφής·

60. καλεί την Επιτροπή να προσδιορίσει και να δημιουργήσει ένα εθελοντικό, ανοιχτό και διαλειτουργικό μητρώο περιβαλλοντικών, κοινωνικών και σχετικών με τη διακυβέρνηση (ΠΚΔ) δεδομένων σχετικά με την εταιρική βιωσιμότητα και τις επιδόσεις ευθύνης, το οποίο είναι ζωτικής σημασίας για τη διασφάλιση βιώσιμων επενδύσεων και θα βελτιώσει τη διαφάνεια της βιωσιμότητας και της ευθύνης των εταιρειών, ώστε να μπορούν να αποδεικνύουν καλύτερα τα μέτρα που λαμβάνουν για την επίτευξη των στόχων της Πράσινης Συμφωνίας· καλεί την Επιτροπή να αξιολογήσει ποια σύνολα δεδομένων είναι απαραίτητα για την οικολογική μετάβαση και υποστηρίζει, ειδικότερα, το άνοιγμα ιδιωτικών δεδομένων όταν αυτό δικαιολογείται για σκοπούς δημόσιας έρευνας·

Υποδομές

61. καλεί την Επιτροπή και τα κράτη μέλη, προκειμένου να ενισχυθεί η τεχνολογική κυριαρχία της Ένωσης, να προωθήσουν την έρευνα και την καινοτομία και καταβάλουν προσπάθειες για την ανάπτυξη τεχνολογιών που διευκολύνουν την ανοιχτή συνεργασία, την ανταλλαγή δεδομένων και την ανάλυση, και να επενδύσουν στην ανάπτυξη ικανοτήτων, σε έργα υψηλού αντικτύπου, στην καινοτομία και στην ανάπτυξη ψηφιακών τεχνολογιών, με ταυτόχρονο σεβασμό στην αρχή της τεχνολογικής ουδετερότητας·

62. τονίζει ότι η συνεχιζόμενη κατάσταση έκτακτης ανάγκης λόγω της πανδημίας COVID-19 έχει αποκαλύψει ελλείψεις και ευπάθειες στον ψηφιακό τομέα, τόσο σε επίπεδο Ένωσης όσο και σε επίπεδο κρατών μελών· καλεί την Επιτροπή και τα κράτη μέλη να συνεχίσουν να αντιμετωπίζουν αποτελεσματικά το ψηφιακό χάσμα, τόσο μεταξύ και όσο και εντός των κρατών μελών, βελτιώνοντας την πρόσβαση σε ευρυζωνικές συνδέσεις υψηλής ταχύτητας, σε δίκτυα πολύ υψηλής χωρητικότητας και σε υπηρεσίες ΤΠΕ, μεταξύ άλλων στις πιο περιφεριακές και αγροτικές κατοικημένες περιοχές, προωθώντας έτσι τη συνοχή και την οικονομική και κοινωνική ανάπτυξη· επισημαίνει τον δυνητικό ρόλο της δορυφορικής συνδεσιμότητας σε άκρως απομακρυσμένες περιοχές·

63. υπενθυμίζει ότι η επιτυχία των στρατηγικών της Ένωσης για τα δεδομένα και την ΤΝ εξαρτάται από το ευρύτερο οικοσύστημα ΤΠΕ, από τη γεφύρωση του ψηφιακού χάσματος, από την επιτάχυνση των τεχνολογικών εξελίξεων, μεταξύ άλλων, στο διαδίκτυο των πραγμάτων (IoT), την ΤΝ, την τεχνολογία κυβερνοασφάλειας, τις οπτικές ίνες, τα δίκτυα 5G και 6G, την κβαντική υπολογιστική και υπολογιστική άκρων, τη ρομποτική, τις τεχνολογίες κατανεμημένου καθολικού, συμπεριλαμβανομένης της αλυσίδας συστοιχιών, τα ψηφιακά δίδυμα, την υπολογιστική υψηλών επιδόσεων, την τεχνολογία οπτικής επεξεργασίας και την ευφυή συνδεσιμότητα στην άκρη, όπως μέσω μεγάλων, ανοιχτών προσκλήσεων υποβολής προτάσεων για έργα που συνδυάζουν υπολογιστή άκρων και το διαδικτύο των πραγμάτων· υπογραμμίζει ότι η τεχνολογική πρόοδος που βασίζεται στην επεξεργασία δεδομένων και την διασυνδεσιμότητα ψηφιακών προϊόντων και υπηρεσιών πρέπει να υποστηρίζεται από νομικά δεσμευτικά πρότυπα δεοντολογίας για τον μετριασμό των απειλών για την ιδιωτικότητα και την προστασία των δεδομένων·

64. αναγνωρίζει την τρέχουσα επιτυχία της κοινής επιχείρησης για την ευρωπαϊκή υπολογιστική υψηλών επιδόσεων· πιστεύει ότι είναι ένα σημαντικό εργαλείο για την ανταλλαγή πληροφοριών και δεδομένων μεταξύ επιστημόνων και ερευνητών και παραγόντων του ιδιωτικού και δημόσιου τομέα γενικότερα· επιδοκιμάζει την πρόταση της Επιτροπής για τη διατήρηση και προώθηση του ηγετικού ρόλου της Ευρώπης στην υπερυπολογιστική και την κβαντική υπολογιστική·

65. επισημαίνει ότι ο ψηφιακός τομέας έχει σημαντικές δυνατότητες να συμβάλει στη μείωση των παγκόσμιων εκπομπών διοξειδίου του άνθρακα· σημειώνει ότι εκτιμάται ότι ο τομέας ευθύνεται για περισσότερο από το 2 % των παγκόσμιων εκπομπών αερίων του θερμοκηπίου· τονίζει ότι η συνεχιζόμενη επέκταση του τομέα πρέπει να συνοδεύεται από εστίαση στην ενεργειακή απόδοση και την αποδοτική χρήση των πόρων για την αντιμετώπιση των περιβαλλοντικών επιπτώσεων· σημειώνει ότι οι νέες τεχνολογικές λύσεις, όπως οι ίνες (σε σύγκριση με τον χαλκό) και ο ενεργειακά αποδοτικός προγραμματισμός, παράγουν πολύ μικρότερο αποτύπωμα άνθρακα· τονίζει την ανάγκη βελτίωσης της χρήσης και της κυκλικότητας των κρίσιμων πρώτων υλών, με παράλληλη μείωση και ανακύκλωση των ηλεκτρονικών αποβλήτων·

66. τονίζει ότι τα κέντρα δεδομένων αντιπροσωπεύουν αυξανόμενο μερίδιο της παγκόσμιας κατανάλωσης ηλεκτρικής ενέργειας, με πιθανότητα περαιτέρω αύξησης εάν δεν αναληφθεί δράση· χαιρετίζει την πρόθεση της Επιτροπής να επιτύχει υψηλής ενεργειακής απόδοσης, βιώσιμα και κλιματικά ουδέτερα κέντρα δεδομένων έως το 2030· υποστηρίζει την προώθηση καινοτόμων και βέλτιστων διαθέσιμων λύσεων, την ελαχιστοποίηση των αποβλήτων και τις πράσινες τεχνικές αποθήκευσης δεδομένων, με ιδιαίτερη έμφαση στις συνέργειες μεταξύ τηλεθέρμανσης και τηλεψύξης και χρήσης της απορριπτόμενης θερμότητας που παράγεται κατά την ψύξη των εγκαταστάσεων των κέντρων δεδομένων, με σκοπό τον μετριασμό των επιπτώσεων της λειτουργίας των κέντρων δεδομένων όσον αφορά το περιβάλλον, τους πόρους και την ενέργεια που χρησιμοποιείται· ζητεί μεγαλύτερη διαφάνεια για τους καταναλωτές όσον αφορά τις εκπομπές CO 2 από την αποθήκευση και την ανταλλαγή δεδομένων·

67. καλεί την Επιτροπή και τα κράτη μέλη να προωθήσουν ανταγωνιστικές αγορές, ενδυναμώνοντας ταυτόχρονα τις ευρωπαϊκές επιχειρήσεις, και να στηρίξουν την ανάπτυξη ευρωπαϊκών υπηρεσιών υπολογιστικού νέφους· επικροτεί τις πρωτοβουλίες της ευρωπαϊκής ομοσπονδίας για το υπολογιστικό νέφος, όπως μια ευρωπαϊκή συμμαχία για τα βιομηχανικά δεδομένα και το υπολογιστικό νέφος και τις πρωτοβουλίες χρηματοδότησης, καθώς και το σχέδιο GAIA-X, που αποσκοπούν στην ανάπτυξη μιας ομοσπονδιακής υποδομής δεδομένων και στη δημιουργία ενός οικοσυστήματος που θα επιτρέπει την κλιμακοθετησιμότητα, τη διαλειτουργικότητα και την αυτοδιάθεση των παρόχων δεδομένων ήδη από τον σχεδιασμό, προκειμένου να διασφαλίζεται η αυτοδιάθεση των οργανισμών ή των ατόμων ώστε να έχουν τον έλεγχο των δεδομένων τους· υποστηρίζει τις ανταγωνιστικές αγορές της ΕΕ στους τομείς IaaS, PaaS και SaaS, καθώς και στην ανάπτυξη ειδικών και εξειδικευμένων υπηρεσιών και εφαρμογών υπολογιστικού νέφους· ζητεί από την Επιτροπή να παραμείνει σε επαγρύπνηση όσον αφορά τυχόν καταχρήσεις ισχύος στην αγορά από κυρίαρχους παράγοντες που δραστηριοποιούνται σε ολιγοπωλιακές αγορές της Ένωσης, οι οποίες θα μπορούσαν να παρεμποδίσουν τον ανταγωνισμό ή την επιλογή των καταναλωτών· τονίζει ότι οι υποδομές υπολογιστικού νέφους θα πρέπει να βασίζονται στις αρχές της εμπιστοσύνης, του ανοιχτού χαρακτήρα, της ασφάλειας, της διαλειτουργικότητας και της φορητότητας· τονίζει ότι οι αρχές της φορητότητας των δεδομένων θα πρέπει να υπερβούν, στον βαθμό που είναι αναγκαίο, τις διαφορές στις υποδομές και τις πρακτικές των παρόχων ΤΠ ώστε να διασφαλίζεται η αποτελεσματική μεταφορά των δεδομένων των χρηστών· σημειώνει ότι οι χρήστες ενδέχεται να μην έχουν την ίδια ακριβώς διαμόρφωση και υπηρεσία όταν μεταφέρουν τα δεδομένα τους από έναν πάροχο σε άλλον·

68. καλεί την Επιτροπή, σε συνεργασία με τα κράτη μέλη, να επισπεύσει την ανάπτυξη ενός «εγχειριδίου κανόνων για το υπολογιστικό νέφος» που θα θεσπίζει αρχές για την παροχή ανταγωνιστικών υπηρεσιών υπολογιστικού νέφους στην Ένωση, θα αποτελεί ένα στέρεο πλαίσιο για την ενίσχυση της σαφήνειας και τη διευκόλυνση της συμμόρφωσης για τις υπηρεσίες υπολογιστικού νέφους, καθώς και, μεταξύ άλλων, θα υποχρεώνει τους παρόχους υπηρεσιών να αποκαλύπτουν πού υποβάλλονται σε επεξεργασία και αποθηκεύονται τα δεδομένα, διασφαλίζοντας παράλληλα ότι οι χρήστες έχουν την κυριαρχία επί των δεδομένων τους· σημειώνει ότι αυτό το εγχειρίδιο κανόνων θα πρέπει επίσης να επιτρέπει στους χρήστες να μεταβιβάζουν απρόσκοπτα τα δεδομένα τους μέσω διαλειτουργικών επιφανειών διεπαφής σε άλλους παρόχους υπηρεσιών· πιστεύει ότι θα πρέπει να στοχεύει στην πρόληψη των τεχνολογικών εγκλωβισμών, ιδίως στις δημόσιες συμβάσεις· θεωρεί ότι η χρήση των συμφωνιών εργαστηρίου της CEN σε συγκεκριμένους τομείς, όπως οι υπηρεσίες υπολογιστικού νέφους, αποτελεί τρόπο να αυξηθεί η αποδοτικότητα κατά τη δημιουργία εναρμονισμένων προτύπων· τονίζει ότι, ενώ η επιλογή παρόχου υπηρεσιών υπολογιστικού νέφους εναπόκειται στις επιχειρήσεις και τους καταναλωτές, όλοι οι πάροχοι υπηρεσιών υπολογιστικού νέφους, όταν είναι εγκατεστημένοι ή ενεργούν στην ΕΕ, πρέπει να τηρούν τους κανόνες, τις προδιαγραφές και τα πρότυπα της ΕΕ και να παρακολουθείται η συμμόρφωσή τους· σημειώνει ότι στην περίπτωση όπου ένας παράγοντας της ΕΕ χρησιμοποιεί υπηρεσίες υπολογιστικού νέφους που βρίσκονται σε χώρες εκτός της ΕΕ, είναι σημαντικό να διασφαλίζεται, σε περίπτωση διαφορών, η εφαρμογή εξίσου υψηλού επιπέδου νομικής προστασίας, συμπεριλαμβανομένων εκείνων που σχετίζονται με τη διανοητική ιδιοκτησία·

69. στηρίζει τις προσπάθειες της Επιτροπής να επωφεληθεί από την επανεξέταση των οριζόντιων και κάθετων κατευθυντήριων γραμμών περί ανταγωνισμού για να θεσπίσει νέα εργαλεία για την καταπολέμηση της υπερβολικής συγκέντρωσης της αγοράς, η οποία είναι εγγενής στις αγορές δεδομένων, συμπεριλαμβανομένης της συνεχιζόμενης παρακολούθησης για τις αγορές με κίνδυνο και, όπου απαιτείται, της εκ των προτέρων ρύθμισης·

70. τονίζει τη σημασία της εμπιστοσύνης και ενός ισχυρότερου πλαισίου κυβερνοασφάλειας για μια σταθερή οικονομία δεδομένων, πέραν της νοοτροπίας ασφάλειας για τις οντότητες που χειρίζονται μεγάλο όγκο δεδομένων· τονίζει τη σημασία των προηγμένων ψηφιακών υποδομών και καλεί την Επιτροπή και τα κράτη μέλη να επενδύσουν από κοινού για να διασφαλίσουν την πλήρη ανάπτυξή τους· ζητεί τη στήριξη της περαιτέρω ανάπτυξης τεχνολογίας για την ασφαλή ανταλλαγή δεδομένων, όπως μέσω ασφαλούς πολυμερούς υπολογιστικής και τεχνολογίας κρυπτογράφησης· ζητεί από την Επιτροπή να παρουσιάσει λύσεις και πρότυπα σχετικά με την κυβερνοασφάλεια που θα είναι κατάλληλα για τους παράγοντες της αγοράς όλων των μεγεθών, συμπεριλαμβανομένων των πολύ μικρών επιχειρήσεων και των ΜΜΕ· στηρίζει την κοινή και συντονισμένη προσέγγιση της εργαλειοθήκης της ΕΕ για την κυβερνοασφάλεια του δικτύου 5G και την ασφαλή ανάπτυξή του στην ΕΕ·

71. καλεί την Επιτροπή να προωθήσει ελέγχους σχετικά με τη δυνατότητα κατάχρησης, την τρωτότητα και τη διαλειτουργικότητα των υποδομών ανταλλαγής δεδομένων· εφιστά την προσοχή στο σημαντικό και ταχέως αυξανόμενο κόστος που προκύπτει από τις επιθέσεις στον κυβερνοχώρο· υπενθυμίζει ότι η μεγαλύτερη συνδεσιμότητα μπορεί να αυξήσει τις απειλές και το έγκλημα στον κυβερνοχώρο, καθώς και την τρομοκρατία στον κυβερνοχώρο και τον κίνδυνο φυσικών και τεχνολογικών ατυχημάτων, όπως αυτά που επηρεάζουν το εμπορικό απόρρητο· χαιρετίζει, στο πλαίσιο αυτό, την πρόταση της Επιτροπής για αναθεώρηση της οδηγίας (ΕΕ) 2016/1148 σχετικά με την ασφάλεια των συστημάτων δικτύου και πληροφοριών ( 29 ) και ένα νέο κέντρο ικανοτήτων της ΕΕ στον τομέα της κυβερνοασφάλειας, προκειμένου να βελτιωθεί η ανθεκτικότητα στον κυβερνοχώρο και να αντιμετωπιστούν αποτελεσματικότερα οι επιθέσεις στον κυβερνοχώρο·

72. τονίζει ότι η ασφαλής χρήση προϊόντων και υπηρεσιών στα ευρωπαϊκά οικοσυστήματα που τροφοδοτούνται με δεδομένα, είναι προσανατολισμένα στον καταναλωτή και στη βιομηχανία του διαδικτύου των πραγμάτων θα πρέπει να περιλαμβάνει την ασφάλεια και την προστασία της ιδιωτικότητας ήδη από τον σχεδιασμό· ενθαρρύνει τη χρήση εργαλείων για την ενίσχυση της διαφάνειας· στηρίζει τη φιλοδοξία της Επιτροπής να δημιουργήσει ένα ψηφιακό διαβατήριο προϊόντων·

73. δίνει έμφαση στη σημασία να έχουν οι αρμόδιες αρχές εποπτείας της αγοράς την απαραίτητη εξουσία πρόσβασης στα σχετικά δεδομένα, σε πλήρη συμμόρφωση με τον κανονισμό (ΕΕ) 2019/1020 ( 30 ) , όταν έχουν λόγους να πιστεύουν ότι έχουν εντοπίσει δυνητικά παράνομες πρακτικές, προκειμένου να ενισχύσουν τις δράσεις τους και να διασφαλίσουν επαρκή έλεγχο της ασφάλειας των προϊόντων· τονίζει την ανάγκη να διασφαλίζονται η ασφάλεια και η προστασία των δεδομένων στα οποία έχουν πρόσβαση οι αρχές εποπτείας·

74. ζητεί να παρακολουθείται η εφαρμογή της νομοθεσίας για τις μεταφορές, και ειδικότερα του κανονισμού (ΕΕ) 2020/1056, της οδηγίας (ΕΕ) 2019/1936 και του κανονισμού (ΕΕ) 2019/1239, με γνώμονα να εξασφαλιστεί στήριξη για τις επιχειρήσεις, να προωθηθεί η ψηφιοποίηση, και να βελτιωθεί η ανταλλαγή δεδομένων από επιχειρήσεις προς διοικητικούς φορείς (B2A), B2C, B2B, B2G και G2B·

Έρευνα, δεξιότητες, ικανότητες και ΤΝ

75. αναγνωρίζει τις δυνατότητες που προσφέρει η πρόσβαση σε δεδομένα για την επιτάχυνση της επιστημονικής έρευνας και των εκπαιδευτικών προγραμμάτων· εκφράζει την ικανοποίησή του για το έργο της Επιτροπής με σκοπό να καταστήσει δυνατή την ανταλλαγή δεδομένων για την έρευνα και την εκπαίδευση· επιδοκιμάζει την ανάπτυξη του ευρωπαϊκού νέφους ανοικτής επιστήμης (EOSC) ως ανοικτού, αξιόπιστου και συνενωμένου περιβάλλοντος στην Ευρώπη για την αποθήκευση, ανταλλαγή και επαναχρησιμοποίηση δεδομένων έρευνας σε διασυνοριακό επίπεδο· στηρίζει την προώθηση των ερευνητικών δεδομένων δημόσιας χρηματοδότησης σύμφωνα με την αρχή «ανοιχτά στο μέτρο του δυνατού, κλειστά στο μέτρο του αναγκαίου»· υπογραμμίζει την αξία των στρατηγικών συμφωνιών εταιρικής σχέσης μεταξύ των πανεπιστημίων, για την περαιτέρω προώθηση της συνεργασίας στους τομείς της επιστήμης των δεδομένων·

76. υπογραμμίζει τη σημασία της επίτευξης υψηλού επιπέδου συνολικού ψηφιακού γραμματισμού και της προώθησης δραστηριοτήτων ευαισθητοποίησης του κοινού· τονίζει ότι το δυναμικό ανάπτυξης της Ένωσης εξαρτάται από τις ικανότητες του πληθυσμού και του εργατικού δυναμικού της· καλεί, ως εκ τούτου, τα κράτη μέλη να δώσουν ιδιαίτερη προσοχή στη μηχανική λογισμικού, στην προσέλκυση ταλέντων στις ΤΠΕ και στην απόκτηση στοιχειωδών γνώσεων σχετικά με δεδομένα από όλους, προκειμένου να οικοδομηθεί ευρωπαϊκή τεχνογνωσία με επίκεντρο τις τεχνολογίες επόμενης γενιάς και τις τεχνολογίες αιχμής· τονίζει την ανάγκη το προσωπικό των υπηρεσιών επιβολής του νόμου και της δικαστικής διοίκησης να διαθέτει επαρκείς ψηφιακές δεξιότητες, καθώς αυτές είναι ζωτικής σημασίας για την ψηφιοποίηση του δικαστικού συστήματος σε όλα τα κράτη μέλη· σημειώνει ότι η Επιτροπή έχει προτείνει φιλόδοξους στόχους για τις ψηφιακές δεξιότητες στην ΕΕ μέσω του σχεδίου δράσης για την ψηφιακή εκπαίδευση και επισημαίνει την ανάγκη να παρακολουθείται στενά η εφαρμογή, ανάπτυξη και απόδοσή του·

77. υπογραμμίζει ότι η ανταγωνιστική πρόσβαση σε δεδομένα και η διευκόλυνση της διασυνοριακής χρήσης δεδομένων είναι υψίστης σημασίας για την ανάπτυξη της ΤΝ, η οποία βασίζεται στα υψηλής ποιότητας δεδομένα και την αυξημένη διαθεσιμότητα δεδομένων για τη δημιουργία συνόλων δεδομένων μη προσωπικού χαρακτήρα που είναι ικανά να εκπαιδεύουν αλγορίθμους και να βελτιώνουν τις επιδόσεις τους·

78. τονίζει ότι η εφαρμογή της ευρωπαϊκής στρατηγικής για τα δεδομένα πρέπει να επιτύχει μια ισορροπία μεταξύ της προώθησης της ευρύτερης χρήσης και της ανταλλαγής δεδομένων αφενός, και της προστασίας των ΔΔΙ, του εμπορικού απορρήτου και των θεμελιωδών δικαιωμάτων, όπως η της ιδιωτικότητα, αφετέρου· υπογραμμίζει ότι τα δεδομένα που χρησιμοποιούνται για την κατάρτιση των αλγορίθμων ΤΝ ενίοτε βασίζονται σε δομημένα δεδομένα, όπως βάσεις δεδομένων, έργα που προστατεύονται από δικαιώματα πνευματικής ιδιοκτησίας και άλλες δημιουργίες που χαίρουν προστασίας δικαιωμάτων διανοητικής ιδιοκτησίας και τα οποία ενδέχεται συνήθως να μην εκλαμβάνονται ως δεδομένα·

79. επισημαίνει ότι η χρήση περιεχομένου που προστατεύεται από δικαιώματα πνευματικής ιδιοκτησίας για την εισαγωγή δεδομένων πρέπει να αξιολογηθεί υπό το πρίσμα των ισχυόντων κανόνων και της εξαίρεσης της «εξόρυξης κειμένων και δεδομένων» που προβλέπεται στην οδηγία για τα δικαιώματα πνευματικής ιδιοκτησίας ( 31 ) , καθώς και των συναφών δικαιωμάτων στην ψηφιακή ενιαία αγορά· καλεί την Επιτροπή να παράσχει καθοδήγηση σχετικά με τον τρόπο με τον οποίο θα γίνει δημοσίως διαθέσιμη σε όλους και με κεντρικό τρόπο η επιφύλαξη των δικαιωμάτων·

80. δηλώνει ότι η Επιτροπή θα πρέπει να αξιολογήσει περαιτέρω τις αλλαγές στα ισχύοντα νομικά πλαίσια του αστικού δικονομικού δικαίου προκειμένου να μειωθούν τα υφιστάμενα επενδυτικά εμπόδια για τους ιδιώτες επενδυτές· καλεί, στο πλαίσιο αυτό, την Επιτροπή να δώσει άμεση και κατάλληλη συνέχεια στο ψήφισμα του Ευρωπαϊκού Κοινοβουλίου της 4ης Ιουλίου 2017 σχετικά με τα κοινά ελάχιστα πρότυπα πολιτικής δικονομίας ( 32 )

81. τονίζει την ανάγκη να αποτραπεί η ακούσια ενσωμάτωση κάθε είδους μεροληψίας, και ιδίως μεροληψίας λόγω φύλου, σε εφαρμογές που βασίζονται σε αλγόριθμους· ενθαρρύνει για τον σκοπό αυτό τη διαφάνεια των αλγορίθμων, των συστημάτων ΤΝ και του σχεδιασμού των εφαρμογών·

82. υπενθυμίζει ότι, σύμφωνα με τον ΓΚΠΔ, οι πολίτες της ΕΕ έχουν το δικαίωμα να λαμβάνουν εξηγήσεις και να αμφισβητούν τις αποφάσεις που λαμβάνονται από αλγόριθμους με σκοπό τη μείωση της αβεβαιότητας και της αδιαφάνειας, ενώ θα πρέπει να δίνεται ιδιαίτερη προσοχή στην ευημερία και τη διαφάνεια στον επαγγελματικό βίο·

83. πιστεύει ότι, αν και οι ισχύουσες αρχές περί ευθύνης και οι τεχνολογικά ουδέτεροι κανόνες περί ευθύνης είναι, γενικά, κατάλληλοι για την ψηφιακή οικονομία και τις περισσότερες αναδυόμενες τεχνολογίες, υπάρχουν ωστόσο ορισμένες περιπτώσεις, όπως εκείνες που αφορούν τους διαχειριστές συστημάτων τεχνητής νοημοσύνης, όπου απαιτούνται νέοι ή πρόσθετοι κανόνες περί ευθύνης προκειμένου να ενισχυθεί η ασφάλεια δικαίου και να προβλεφθεί κατάλληλο σύστημα αποζημίωσης για το θιγόμενο πρόσωπο σε περίπτωση παράνομης χρήσης δεδομένων·

84. ζητεί από την Επιτροπή να προβεί σε ολοκληρωμένη αξιολόγηση παρόμοιων δυνητικών νομικών κενών σε σχέση με την ευθύνη για τα δεδομένα, όπως για ζημίες που προκαλούνται ή δεν προκαλούνται από τη χρήση τεχνητής νοημοσύνης που οφείλονται σε ελλείψεις ή ανακρίβειες των συνόλων δεδομένων, και να αξιολογήσει πιθανές προσαρμογές των υφιστάμενων συστημάτων ευθύνης πριν από την υποβολή νέων νομοθετικών προτάσεων·

85. καλεί την Επιτροπή να προωθήσει τις βέλτιστες πρακτικές στην εκπαίδευση στους τομείς των θετικών επιστημών, της τεχνολογίας, της μηχανικής και των μαθηματικών (STEM), με ιδιαίτερη έμφαση στην ισότητα των φύλων, καθώς και στη συμμετοχή και την απασχόληση των γυναικών στην τεχνολογία·

86. εκφράζει την ικανοποίησή του για το πρόγραμμα «Ψηφιακή Ευρώπη», το πρόγραμμα «Ορίζων Ευρώπη», το διαστημικό πρόγραμμα και τη διευκόλυνση «Συνδέοντας την Ευρώπη», καθώς και τους ευρωπαϊκούς κόμβους ψηφιακής καινοτομίας, που θα βοηθήσουν τις ευρωπαϊκές επιχειρήσεις να ανταποκριθούν στις ευκαιρίες της ψηφιακής μετάβασης· υπογραμμίζει τη σημασία της χρηματοδότησης που προορίζεται για την κβαντική έρευνα στο πλαίσιο του προγράμματος «Ορίζων Ευρώπη»· υπενθυμίζει, επιπλέον, τον ρόλο που θα πρέπει να διαδραματίσει ο Μηχανισμός Ανάκαμψης και Ανθεκτικότητας στη συμβολή στο ψηφιακό θεματολόγιο·

87. ζητεί δημόσια και ιδιωτική χρηματοδότηση, ιδίως για τις πολύ μικρές επιχειρήσεις και τις ΜΜΕ, προκειμένου να υποστηριχθεί η ψηφιακή μετάβαση και να αξιοποιηθεί πλήρως το δυναμικό της οικονομίας δεδομένων, καθώς και να ενσωματωθούν οι ψηφιακές τεχνολογίες και δεξιότητες· υπογραμμίζει το γεγονός ότι η επίτευξη ίσων όρων ανταγωνισμού για τις πολύ μικρές επιχειρήσεις και τις ΜΜΕ δεν περιλαμβάνει μόνο πρόσβαση σε δεδομένα αλλά προϋποθέτει επίσης την εξασφάλιση των απαραίτητων ικανοτήτων για τη διενέργεια αναλύσεων και την εξαγωγή συμπερασμάτων από αυτές τις πληροφορίες·

88. καλεί τους κοινωνικούς εταίρους να διερευνήσουν τις δυνατότητες της ψηφιοποίησης, των δεδομένων και της ΤΝ για την αύξηση της βιώσιμης παραγωγικότητας, επιδεικνύοντας παράλληλα σεβασμό για τα δικαιώματα των εργαζομένων, βελτιώνοντας την ευημερία και την απασχολησιμότητα των εργατικών δυναμικών και επενδύοντας στην αναβάθμιση των δεξιοτήτων, την απόκτηση νέων δεξιοτήτων και την αναπροσαρμογή των δεξιοτήτων, τη διά βίου μάθηση και τα συστήματα ψηφιακού γραμματισμού· επισημαίνει ότι η ευαισθητοποίηση, η εκπαίδευση και η διαφάνεια γύρω από τις τεχνολογίες που βασίζονται στα δεδομένα είναι σημαντικές για να μπορούν οι πολίτες της ΕΕ να κατανοούν και να αποτελούν μέρος της δίκαιης εφαρμογής αυτών των τεχνολογιών· υπογραμμίζει ότι οι εργαζόμενοι θα πρέπει να έχουν το δικαίωμα να γνωρίζουν πού και πώς συλλέγονται, χρησιμοποιούνται, αποθηκεύονται ή ανταλλάσσονται τα δεδομένα τους· ζητεί την πρόληψη της δυσανάλογης και αδικαιολόγητης παρακολούθησης στην εργασία· θεωρεί ότι οι εθνικές συνδικαλιστικές οργανώσεις θα πρέπει να συμμετέχουν περισσότερο στην παροχή συστάσεων και κατευθυντήριων γραμμών σχετικά με την προστασία των δεδομένων και της ιδιωτικότητας στον χώρο εργασίας·

Παγκόσμια κανόνες

89. πιστεύει ότι οι παγκόσμιοι κανόνες που διέπουν τη χρήση των δεδομένων είναι ανεπαρκείς· καλεί την Επιτροπή να παρουσιάσει συγκριτική ανάλυση του ρυθμιστικού περιβάλλοντος για τα δεδομένα σε τρίτες χώρες· σημειώνει ότι οι ευρωπαϊκές εταιρείες που δραστηριοποιούνται σε ορισμένες τρίτες χώρες αντιμετωπίζουν όλο και συχνότερα αδικαιολόγητους φραγμούς και ψηφιακούς περιορισμούς· καλεί την Επιτροπή και τα κράτη μέλη να ενισχύσουν τις προσπάθειες με τρίτες χώρες που συμμερίζονται τις ίδιες απόψεις σε διεθνή και πολυμερή φόρουμ και σε διμερείς και εμπορικές συζητήσεις, προκειμένου να συμφωνήσουν σχετικά με νέα διεθνή δεοντολογικά και τεχνικά πρότυπα που θα διέπουν τη χρήση νέων τεχνολογιών, όπως η ΤΝ, το διαδίκτυο των πραγμάτων, τα δίκτυα 5G και 6G, τα οποία θα πρέπει να προωθούν τις αξίες, τα θεμελιώδη δικαιώματα, τις αρχές, τους κανόνες και τα πρότυπα της Ένωσης και να διασφαλίζουν ότι η αγορά της παραμένει ανταγωνιστική και ανοιχτή στον υπόλοιπο κόσμο· επισημαίνει ότι είναι αναγκαίο οι διεθνείς κανόνες και τα πρότυπα να προωθούν την παγκόσμια συνεργασία με στόχο την ενίσχυση της προστασίας των δεδομένων και την καθιέρωση ασφαλών και κατάλληλων μεταφορών δεδομένων, επιδεικνύοντας παράλληλα σεβασμό στους νόμους και τα πρότυπα της ΕΕ και των κρατών μελών·

90. επισημαίνει ότι οι μεταφορές δεδομένων προσωπικού χαρακτήρα σε άλλες δικαιοδοσίες πρέπει να συμμορφώνονται πάντα με τις διατάξεις του ΓΚΠΔ ή της οδηγίας για την επιβολή του νόμου και του Χάρτη και να συνυπολογίζουν τις συστάσεις και τις κατευθυντήριες γραμμές του ΕΣΠΔ πριν από κάθε μεταφορά, και ότι οι εν λόγω μεταφορές μπορούν να πραγματοποιούνται μόνον εάν υπάρχει επαρκές επίπεδο προστασίας των δεδομένων προσωπικού χαρακτήρα·

91. ζητεί την ελεύθερη ροή δεδομένων μεταξύ της Ένωσης και τρίτων χωρών, υπό την προϋπόθεση ότι ικανοποιούνται η προστασία των δεδομένων, η ιδιωτικότητα, η ασφάλεια και άλλα σαφώς καθορισμένα, δεόντως αιτιολογημένα και αμερόληπτα συμφέροντα δημόσιας πολιτικής, όπως μέσω αποφάσεων περί επάρκειας· πιστεύει ότι η ελεύθερη ροή δεδομένων πέραν των συνόρων είναι αναγκαία για την αξιοποίηση του πλήρους δυναμικού της οικονομίας δεδομένων και τονίζει ότι η διατήρηση της ροής δεδομένων πρέπει να εξακολουθήσει να αποτελεί θεμέλιο λίθο για τους στόχους της Ευρώπης· υποστηρίζει τη δυνατότητα πρόσβασης των ενδιαφερόμενων παραγόντων σε κοινούς ευρωπαϊκούς χώρους δεδομένων που συμμορφώνονται πλήρως με το σύνολο της σχετικής νομοθεσίας της Ένωσης· καλεί την Επιτροπή, από κοινού με τα κράτη μέλη, να διαπραγματευθεί νέους κανόνες για την παγκόσμια ψηφιακή οικονομία, συμπεριλαμβανομένης της απαγόρευσης αδικαιολόγητων απαιτήσεων τοπικοποίησης δεδομένων· υπενθυμίζει τη σημασία της επίτευξης προόδου στις διαπραγματεύσεις για το ηλεκτρονικό εμπόριο στον Παγκόσμιο Οργανισμό Εμπορίου και ζητεί να συμπεριληφθούν φιλόδοξα και ολοκληρωμένα κεφάλαια για το ψηφιακό εμπόριο στις συμφωνίες ελεύθερων συναλλαγών της ΕΕ· υποστηρίζει τον ενεργό ρόλο και τη συμμετοχή της Ένωσης σε άλλα διεθνή φόρουμ διεθνούς συνεργασίας για την ψηφιοποίηση, όπως ο ΟΗΕ, ο ΟΟΣΑ, η Διεθνής Οργάνωση Εργασίας και η UNESCO·

o

o o

92. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 124 I της 17.4.2020, σ. 1.

(2) ΕΕ L 114 της 14.4.2020, σ. 7.

(3) ΕΕ L 172 της 26.6.2019, σ. 56.

(4) ΕΕ L 134 της 31.5.2018, σ. 12.

(5) ΕΕ L 119 της 4.5.2016, σ. 1.

(6) ΕΕ L 303 της 28.11.2018, σ. 59.

(7) ΕΕ L 119 της 4.5.2016, σ. 89.

(8) ΕΕ L 207 της 6.8.2010, σ. 1.

(9) ΕΕ L 201 της 31.7.2002, σ. 37.

(10) ΕΕ C 202 I της 16.6.2020, σ. 1.

(11) Κείμενα που εγκρίθηκαν, P9_TA(2020)0054.

(12) ΕΕ C 449 της 23.12.2020, σ. 37.

(13) ΕΕ C 307 της 30.8.2018, σ. 163.

(14) ΕΕ C 50 της 9.2.2018, σ. 50.

(15) ΕΕ C 162 της 10.5.2019, σ. 2.

(16) ΕΕ C 411 της 27.11.2020, σ. 2.

(17) ΕΕ C 345 της 13.10.2017, σ. 130.

(18) Ανακοίνωση της Επιτροπής, της 19ης Φεβρουαρίου 2020, σχετικά με μια ευρωπαϊκή στρατηγική για τα δεδομένα, σ. 2.

(19) Όπως αναφέρεται στο ψήφισμά του, της 12ης Φεβρουαρίου 2019, σχετικά με μια ολοκληρωμένη ευρωπαϊκή βιομηχανική πολιτική για την τεχνητή νοημοσύνη και τη ρομποτική.

(20) Αυστριακός Οργανισμός Περιβάλλοντος και Ινστιτούτο Borderstep, τελική έκθεση μελέτης που εκπονήθηκε για λογαριασμό της Επιτροπής τον Νοέμβριο του 2020 με τίτλο «Energy-efficient Cloud Computing Technologies and Policies for an Eco-friendly Cloud Market» (Ενεργειακώς αποδοτικές τεχνολογίες και πολιτικές υπολογιστικού νέφους για μια φιλική προς το περιβάλλον αγορά υπολογιστικού νέφους).

(21) ΕΕ L 249 της 31.7.2020, σ. 33.

(22) ΕΕ L 305 της 26.11.2019, σ. 1.

(23) ΕΕ L 198 της 25.7.2019, σ. 64.

(24) ΕΕ L 77 της 27.3.1996, σ. 20.

(25) ΕΕ L 157 της 15.6.2016, σ. 1.

(26) ΕΕ L 257 της 28.8.2014, σ. 73.

(27) ΕΕ L 123 της 12.5.2011, σ. 11.

(28) ΕΕ L 356 της 12.12.2014, σ. 438.

(29) ΕΕ L 194 της 19.7.2016, σ. 1.

(30) ΕΕ L 169 της 25.6.2019, σ. 1.

(31) ΕΕ L 130 της 17.5.2019, σ. 92.

(32) ΕΕ C 334 της 19.9.2018, σ. 39.